text:
NSHAPITA WA MAKUMI ABIDI NE IBIDI
Uvua mushale mulamate Nzambi mu mateta
1, 2. Ntshinyi tshivua Petelo mua kuikala mutekemene pavua Yezu uyisha mu Kapênuma? Kadi tshiakenzeka ntshinyi?
PETELO udi ushala mutangile bantu badi bateleja Yezu. Bualu ebu budi buenzekela mu nsunagoga wa mu Kapênuma. Petelo uvua musombele mu tshimenga etshi, muomu emu ke muvuaye wenzela mudimu wende wa diloba, ku muelelu wa ku Nord wa Mbuu wa Galela. Balunda bende ba bungi, balela bende ne balobi nende bavua basombele muaba eu. Bidi bimueneka ne: Petelo uvua musue bua bena mutumba nende bamone Yezu bu muvua yeye umumona; bikale pabu ne disanka dia kulonga malu a Bukalenge bua Nzambi kudi mulongeshi munene. Kadi dituku adi, malu kaakenzeka nanku to.
2 Bantu ba bungi bakalekela kuteleja. Bamue bavua banungana, babenga bivua Yezu ubambila. Kadi tshivua tshitambe kutonda Petelo ntshivua bamue bayidi ba Yezu benze. Kabavua kabidi ne disanka dia kumvua, kumanya ne kulonga bulelela to. Kadi bavua ne dibungama ne tshiji. Bamue bavua bamba ne: malu avua Yezu muambe avua mabi be! Bu muvuabu babenga kuteleja, bakapatuka mu nsunagoga, kulekelabu kulonda Yezu.—Bala Yone 6:60, 66.
3. Ditabuja dia Petelo divua dimuambuluishe bua kuenza tshinyi misangu ya bungi?
3 Tshivua tshikondo tshikole bua Petelo ne bapostolo nende bakuabu. Petelo kavua mumvue bimpe menemene tshivua Yezu muambe dituku adi to. Bidi bimueneka ne: uvua mumvue bua tshinyi mêyi a Yezu avua mua kutonda bantu, bobu kabayi babumvuijawu. Petelo uvua mua kuenza tshinyi? Kabivua musangu wa kumpala uvua lulamatu luende kudi Mfumuende lutetshibua to, ne kabivua musangu wa ndekelu to. Tukonkononayi mushindu uvua ditabuja dia Petelo dimuambuluishe bua kutantamena ntatu eyi ne kushala ne lulamatu.
Wakashala ne lulamatu pavua bakuabu balenduke
4, 5. Mmunyi muvua Yezu muenze malu mu mishindu ivua bantu kabayi batekemene?
4 Misangu ya bungi malu avua Yezu wamba ne wenza avua akemesha Petelo. Misangu mikuabu, Mfumuende uvua wakula ne wenza malu mu mushindu uvua bantu kabayi batekemene. Tshilejilu, dituku dimue kumpala, Yezu uvua mudishe bisumbu bia bantu mu tshishima. Pakamonabu nanku, bakasua kumukuata bua kumuteka mukalenge. Kadi wakakemesha bantu ba bungi pakumbukaye munkatshi muabu ne kuambila bayidi bende bua kubuela mu buatu, kuya batangile ku Kapênuma. Pavua bayidi bende benda baya pa mâyi butuku abu, Yezu wakabakemesha kabidi pakendaye pa mâyi a Mbuu wa Galela pavua tshipepele tshikole tshituta ne kupeshaye Petelo dilongesha dinene dia kuikala ne ditabuja.
5 Mu dinda, bakalua kumona diakamue ne: bisumbu bia bantu abi bivua bibalonde ne buatu. Kadi bidi bimueneka ne: bantu aba kabavua balonda Yezu bua abalongeshe bulelela to, kadi bavua bamulonda bua abadishe mu tshishima. Yezu wakabatandisha bua lungenyi luabu lua kunanga bintu bia ku mubidi. (Yone 6:25-27) Muyuki wabu eu wakatungunuka too ne ku nsunagoga wa mu Kapênuma, muaba uvua Yezu mulongeshe bulelela bua mushinga mukole buvua bulenduishe bantu bualu kabavua babumvue to.
6. Yezu uvua mufile tshilejilu kayi? Ntshinyi tshivua bantu bavua bamuteleja bambe?
6 Yezu kavua musue bua bantu abu balue kudiye anu bualu udi ubadisha biakudia bia ku mubidi to. Kadi uvua musue bua bamone ne: Nzambi udi mua kubapesha muoyo wa tshiendelele anu bobu bitabuje mulambu wa Yezu ne balonde tshilejilu tshiende. Nunku wakafila tshilejilu, udifuanyikija ne mana, diampa divua difume mu diulu mu tshikondo tshia Mose. Pavua bamue bamueneka bu badi babenga tshivuaye muambe, wakenza mudimu ne tshilejilu tshimpe, umvuija ne: bivua bikengela kudia mubidi wende ne kunua mashi ende bua kupeta muoyo. Pavuaye muambe bualu ebu, bantu bakafiika munda bikole. Bamue bakamba ne: “Edi ndîyi dibi be! Nnganyi udi mua kuditeleja?” Ba bungi ba ku bayidi ba Yezu bakangata dipangadika dia kulekela kumulonda. *—Yone 6:48-60, 66.
7, 8. a) Ntshinyi tshivua Petelo kayi muanji kumvua bua mudimu uvua nawu Yezu? b) Mmunyi muvua Petelo muandamune lukonko luvua Yezu muele bapostolo?
7 Petelo uvua mua kuenza tshinyi? Uvua mua kuikala kayi mumvue pende tshivua Yezu musue kuamba to. Kavua muanji kumanya ne: Yezu udi ne bua kufua bua kukumbaja disua dia Nzambi to. Petelo uvuaku pende mutetshibue bua kulekela kulonda Yezu bu bayidi bavua kabayi ne ditabuja dikole abu anyi? Tòo; Petelo uvua ne ngikadilu muimpe mutambe uvua mumuvuije mushilangane ne bantu abu. Nngikadilu kayi au?
8 Yezu wakakudimuka kuambilaye bapostolo bende ne: “Nuenu penu nudi basue kuya anyi?” (Yone 6:67) Uvua wambila bapostolo bende 12, kadi Petelo ke wakamuandamuna. Petelo uvua ne tshibidilu tshia kuandamuna kumpala kua bapostolo bakuabu, pamuapa bualu yeye ke uvua mukuluabu bonso. Nansha biobi nanku anyi kabiyi nanku, Petelo uvua mupepele ku diakula kupita bakuabu, bidi bimueneka ne: kavua welakana bua kuamba tshivua mu lungenyi luende to. Mu bualu ebu, Petelo uvua ne meji mimpe ne wakaleja tshivua mu meji ende mu mêyi mimpe ne malenga aa: “Mukalenge, netuye kudi nganyi? Wewe udi ne mêyi a muoyo wa tshiendelele.”—Yone 6:68.
9. Mmunyi muvua Petelo muleje Yezu lulamatu?
9 Mêyi au kaenaku akutua ku muoyo anyi? Ditabuja dia Petelo kudi Yezu diakamuambuluisha bua kuikala ne ngikadilu muimpe mutambe, ngikadilu wa lulamatu. Petelo wakamona patoke ne: Yezu ke Musungidi umuepele udi Yehowa mupeshe bantu, ne Yezu udi usungila ku diambuluisha dia mêyi ende, mmumue ne: malongesha ende adi atangila Bukalenge bua Nzambi. Petelo uvua mumanye ne: nansha muvuaku amue malu avuaye kayi mumvue bimpe, kakuena muaba mukuabu uvuaye mua kuya yeye musue bua Nzambi amuanyishe ne apete muoyo wa tshiendelele to.
Tudi ne bua kulamata malongesha a Yezu, nansha tuetu katuyi tuumvua anyi nansha wowu kaayi apetangana ne mushindu utudi basue kuenza malu
10. Mmunyi mutudi mua kuikala ne lulamatu anu bu Petelo?
10 Ke muudi pebe udiumvua anyi? Bia dibungama, bantu ba bungi ba mu bulongolodi ebu badi badiamba mudibu banange Yezu kadi kabayi bamulamate to. Bua kuleja ne: tudi balamate Yezu ne muoyo mujima, tudi ne bua kunanga malongesha ende anu bu Petelo. Tudi ne bua kulonga, kumvua bimpe ne kutumikila malongesha aa mu nsombelu wetu nansha tuetu katuyi tuumvua anyi nansha wowu kaayi apetangana ne mushindu utudi basue kuenza malu. Bua tuetu kutekemena bua kupeta muoyo wa tshiendelele udi Yezu musue bua tupete, tudi ne bua kushala balamate Nzambi.—Bala Musambu wa 97:10.
Wakashala ne lulamatu pavuabu bamubele
11. Yezu uvua muye ne bayidi bende kuepi? (Bala kabidi mêyi adi kuinshi kua dibeji.)
11 Matuku makese panyima pa malu aa, Yezu wakenza luendu lule ne bapostolo bende ne bamue ba ku bayidi bende batangile ku Nord. Lusongo lua mukuna wa Hêmona udi ku mukalu udi ku Nord kua Buloba Bulaya luvua lubuikila kudi neje, luvua imue misangu lumuenekela ku mâyi a mu Mbuu wa Galela. Ku kakese ku kakese bunene bua mukuna au buvua buenda bumueneka bimpe pavua Yezu ne bayidi bende benda basemena pabuipi ne misoko ivua pabuipi ne Kaisaliya wa ku Filipoyi. * Bu muvuabu muaba muimpe uvuabu mua kumona tshitupa tshinene tshia ku Sud kua Buloba Bulaya, Yezu wakela bayidi bende lukonko lua mushinga mukole.
12, 13. a) Bua tshinyi Yezu uvua musue kumanya tshivua bantu bamba bua bualu buende? b) Mmushindu kayi uvua Petelo muleje ditabuja dilelela pavuaye muandamune Yezu?
12 Yezu wakebeja bayidi bende ne: “Bantu badi bamba ne: ndi nnganyi?” Tufuanyikijabi muvua Petelo mua kuikala mutangile Yezu, umona kabidi bulenga ne lungenyi lua bungi bivua nabi Mfumuende. Yezu uvua musue kumanya muvua bantu bamumona. Bayidi bende bakamuandamuna, kumulejabu malu a mafi avua bantu bamba bua bualu buende. Kadi Yezu uvua musue kumanya malu a bungi. Bayidi bavua badia nende ne banua nende bavuaku pabu ne ngumvuilu mubi eu anyi? Wakabebeja ne: “Kadi nuenu, nudi nuamba ne: Meme ndi nnganyi?”—Luka 9:18-20.
13 Musangu eu kabidi, Petelo wakamuandamuna ne lukasa. Wakamba patoke ne dikima dionso tshivua ba bungi bela meji mundamunda. Wakamba ne: “Wewe udi Kristo, Muana wa Nzambi udi ne muoyo.” Fuanyikijabi muvua Yezu mutue mimuemue bua kuanyisha tshivua Petelo muambe pavuaye umuela kalumbandi. Yezu wakavuluija Petelo ne: Yehowa Nzambi ke uvua mubuluile bantu badi ne ditabuja dilelela bulelela ebu bua mushinga, kadi ki mmuntu wa pa buloba to. Yehowa wakambuluisha Petelo bua kujingulula bulelela bua mushinga mukole buvuaye kayi muanji kubuluila bantu, budi butangila Masiya anyi Kristo uvuabu balaye katshia ku kale.—Bala Matayi 16:16, 17.
14. Yezu uvua mupeshe Petelo diakalenga kayi?
14 Kristo eu ke uvuabu bambe mu mulayi wa buprofete wa kale ne: dibue divua bibaki mua kubenga. (Mus. 118:22; Luka 20:17) Yezu uvua ne mêyi a buprofete aa mu mutu pakambaye ne: Yehowa uvua ne bua kuasa tshisumbu pa dibue divua Petelo ufuma ku dijingulula. Pashishe wakapesha Petelo imue midimu ya mushinga mukole mu tshisumbu atshi. Kavua muteke Petelo ku mutu kua bapostolo bakuabu bu mudi bamue bantu balongesha to, kadi uvua mumupeshe mudimu wa bungi. Wakapesha Petelo “nsapi ya Bukalenge.” (Mat. 16:19) Petelo uvua mupete diakalenga dia kunzuluila bisumbu bisatu bia bantu tshiibi tshia kubuela mu Bukalenge bua Nzambi: kumpala bena Yuda, pashishe bena Samaleya, ne ndekelu wa bionso bantu ba bisamba bia bende anyi badi kabayi bena Yuda.
15. Ntshinyi tshivua tshisake Petelo bua kutandisha Yezu? Uvua mumutandishe ne mêyi kayi?
15 Kadi Yezu wakalua kuamba ne: bantu badibu bapesha bia bungi nebabalombe bia bungi. Mêyi aa avua makumbanyine Petelo. (Luka 12:48) Yezu wakatungunuka ne kuleja malu malelela a mushinga adi atangila Masiya, bu mudi makenga ne lufu bivua ne bua kumufikila ku Yelushalema. Pakumvua Petelo malu au, biakamutonda bikole. Ke yeye kukokela Yezu ku luseke, kumutandishaye wamba ne: “Mukalenge, kuenaku udiumvuila luse! Bualu bua nunku kabuakukufikila nansha kakese.”—Mat. 16:21, 22.
16. Mmunyi muvua Yezu mupingaje Petelo mu njila? Mmibelu kayi itudi tuetu bonso mua kupetela mu mêyi a Yezu?
16 Bushuwa, Petelo uvua ne meji mimpe, kadi diandamuna dia Yezu divua mua kuikala dimukemeshe. Wakela Petelo nyima, kutangilaye bayidi bende bakuabu bavua pamuapa ne meji a muomumue ne a Petelo, kuambaye ne: “Pita panyima panyi, Satana! Wewe udi tshilenduishi kundi, bualu meji audi wela ki mmeji a Nzambi to, kadi nga bantu.” (Mat. 16:23; Mâko 8:32, 33) Mêyi a Yezu adi ne mibelu idi ituambuluisha tuetu bonso. Mbipepele bua kulekela meji a bantu angata muaba wa kumpala mu nsombelu wetu kumpala kua meji a Nzambi. Tuetu benze nanku, nansha dîba ditudi basue kuambuluisha muntu tudi mua kumusaka katuyi bamanye bua kuenza bualu budi basankisha Satana pamutu pa Nzambi. Kadi Petelo wakenza tshinyi?
17. Yezu uvua musue kuambila Petelo tshinyi pavuaye mumuambile ne: “Pita panyima panyi?”
17 Petelo uvua ne bua kuikala mujingulule ne: Yezu kavua wamba ne: yeye ke Satana Diabolo to. Mu bulelela, Yezu kavua muakule ne Petelo muvuaye muakule ne Satana to. Pavuaye muakule ne Satana, Yezu uvua mumuambile ne: “Umbuka”; kadi wakambila Petelo ne: “Pita panyima panyi.” (Mat. 4:10) Yezu kavua mubenge mupostolo wende eu uvuaye umona ne malu mimpe a bungi to; kadi uvua mumuambuluishe bua kumbusha meji mabi avuaye nawu. Petelo uvua ne bua kulekela kuikala tshilenduishi kudi Mfumuende, kadi uvua ne bua kuikala utua Mfumuende nyama ku mikolo.
Bua tuetu kutungunuka ne kukolesha malanda etu ne Yezu Kristo ne Tatuende, Yehowa Nzambi, tudi ne bua kudipuekesha, kuitaba mibelu ne kupetelaku malongesha
18. Mmunyi muvua Petelo muleje lulamatu? Mmunyi mutudi mua kumuidikija?
18 Petelo uvuaku mudibingishe, mufiike munda peshi mumujile anyi? Tòo; wakitaba ne budipuekeshi tshivua Yezu mumuambile. Wakaleja kabidi muvuaye ne lulamatu. Bantu bonso badi balonda Kristo nebikale dijinga ne mibelu ku musangu ne ku mukuabu. Bua tuetu kutungunuka ne kukolesha malanda etu ne Yezu Kristo ne Tatuende, Yehowa Nzambi, tudi ne bua kudipuekesha, kuitaba mibelu ne kupetelaku malongesha.—Bala Nsumuinu 4:13.
Wakapeta difutu bua lulamatu luende
19. Mbualu kayi bua mushinga mukole buvua Yezu muambe? Ntshinyi tshivua Petelo mua kuikala mudikonke?
19 Matuku makese pashishe, Yezu wakamba bualu bukuabu bua mushinga mukole ebu ne: “Ndi nnuambila bulelela ne: bantu bakuabu badi bimane muaba eu kabakulabula lufu kumpala kua kumonabu Muana wa muntu ulua mu Bukalenge buende.” (Mat. 16:28) Bidi bimueneka ne: mêyi aa avua mua kuikala majule Petelo dijinga dia kumanya tshivua Yezu musue kuamba. Pamuapa Petelo uvua mua kuikala udikonka bikala mubelu mukole uvuaye ufuma kudipeta au mua kumupangisha diakalenga dia pa buadi edi.
20, 21. a) Umvuija tshikena kumona tshivua Petelo mumone. b) Mmunyi muvua muyuki wa Yezu ne bantu bavua ku luseke luende mu tshikena kumona etshi muambuluishe Petelo bua kumbusha meji mabi avuaye nawu?
20 Kadi matuku matue ku muanda mutekete pashishe, Yezu wakangata Yakobo, Yone ne Petelo, kuyaye nabu ku “mukuna mule” pamuapa ku mukuna wa Hêmona uvua pabuipi ne muaba uvuabu. Bivua mua kuikala butuku, bualu bantu balume basatu aba bakavua babungila ne tulu. Kadi dîba divua Yezu usambila, bualu kampanda buakabumbusha tulu mu mêsu buakenzeka.—Mat. 17:1; Luka 9:28, 29, 32.
21 Bakamona Yezu utuadija kushintuluka. Mpala wende wakatuadija kuengelela, too ne pakatuadijaye kubalakana bu dîba. Bilamba biende biakatoka too, bibalakana. Bantu babidi bakamueneka bikale ne Yezu, umue uvua uleja Mose, mukuabu Eliya. Bakatuadija kuyukila ne Yezu “bua diya diende divua ne bua kuenzekela mu Yelushalema,” bidi bimueneka ne: bavua bakula bua lufu luende ne dibishibua diende. Bidi bimueneka patoke ne: Petelo uvua mujingulule ne: uvua mutupakane pavuaye wela meji ne: Yezu kavua ne bua kukenga ne kufua to.—Luka 9:30, 31.
22, 23. a) Mmunyi muvua Petelo muleje ne uvua ne musangelu? b) Petelo, Yakobo ne Yone bakapeta diakalenga kayi dikuabu butuku abu?
22 Petelo uvua ujinga pende kuela dîyi mu malu a mu tshikena kumona tshia pa buatshi etshi ne pamuapa ujinga bua tshitungunuke. Bivua bimueneka bu ne: Mose ne Eliya bakavua bashiya Yezu. Ke Petelo kuambila Yezu ne: “Mulongeshi, mbimpe mutudi muaba eu; nanku tuase ntenta isatu: umue webe, mukuabu wa Mose ne munga wa Eliya.” Bushuwa, bantu bibidi bavua baleja batendeledi ba Yehowa ba kale bakavua bafue kukavua bidimu bia bungi bavua mu tshikena kumona etshi, kabavua dijinga ne ntenta to. Petelo kavua mene mumanye tshivuaye wamba to. Musangelu uvua nawu Petelo kawenaku ukufikisha ku dimunanga anyi?—Luka 9:33.
23 Petelo, Yakobo ne Yone bakapeta diakalenga dikuabu butuku abu. Ditutu diakenzeka ne kubabuikila pa mukuna apu. Dîyi dia Yehowa diakafuma mu ditutu edi diamba ne: “Eu udi Muananyi undi musungule. Mutelejayi.” Pashishe tshikena kumona etshi tshiakajika, bobu kudimona bashale ne Yezu nkayende pa mukuna.—Luka 9:34-36.
24. a) Mmunyi muvua tshikena kumona tshia dikudimuka dia mpala tshiambuluishe Petelo? b) Mmunyi muditshi mua kutuambuluisha petu lelu?
24 Tshikena kumona tshia dikudimuka dia mpala etshi tshivua bualu bua mushinga mukole kudi Petelo ne kutudi tuetu bonso kabidi. Bidimu bia bungi bimane kupita, Petelo wakakula bua diakalenga dinene divuaye mupete butuku abu dia kudianjila kumona muikala butumbi bua Yezu bu Mukalenge mu diulu ne bua muvuaye umue wa ku bantu bavua “badimuene butumbi buende bunene.” Tshikena kumona etshi tshivua tshijadike mudi mêyi a bungi a buprofete a mu Dîyi dia Nzambi mikale malelela ne tshivua tshikoleshe ditabuja dia Petelo bua mateta avuaye ne bua kutantamena. (Bala 2 Petelo 1:16-19.) Tshidi mua kutuambuluisha petu anu bu Petelo, tuetu bashale ne lulamatu kudi Mfumu udi Yehowa mututekele, balongele malu kudiye, bitabe mibelu ne manyoka biende ne bamulonde ne budipuekeshi dituku dionso.
^ tshik. 6 Tudi mua kumona muvua musumba wa bantu ba mu nsunagoga aba kabayi ne lulamatu patudi tufuanyikija tshivuabu benze bua muyuki uvua Yezu muenze eu ne muvuabu bambe ne disanka dituku dimue kumpala ne: Yezu mmuprofete wa Nzambi.—Yone 6:14.
^ tshik. 11 Kumbukila ku Mbuu wa Galela, Yezu ne bayidi bakenza luendu lua kilometre 50, benda bapita miaba ya bungi mimpe kumona. Bakumbuka muaba uvua ne metre matue ku 210 kuinshi kua mâyi, kuyabu muaba uvua ne metre 350 ku mutu kua mâyi.


c: text/html

text:
TUIKALAYI NE NSOMBELU WA BUENA KRISTO
‘Bayende udi mumanyibue ku bibuelelu bia ku musoko’
Mukaji wa tshikadilu tshimpe udi wangatshisha bayende bimpe. Mu matuku a mukalenge Lemuele, mulume uvua ne mukaji wa tshikadilu tshimpe uvua ‘mumanyibue ku bibuelelu bia ku musoko.’ (Nsu 31:23) Lelu, balume ba kunemeka batu balua bakulu anyi basadidi ba mudimu. Buobu basele, dikuatshisha ne bienzedi bimpe bia bakaji babu ke biabambuluisha bua kukumbajabu mudimu wabu bimpe. (1Tm 3:4, 11) Bakaji ba mushindu eu batu babanyisha bikole kudi babayabu ne kudi bena mu tshisumbu.
Mukaji wa tshikadilu tshimpe udi wambuluisha bayende padiye:
umukankamija ne mêyi mimpe.—Nsu 31:26
umukuatshisha bua akumbaje midimu yende ya mu tshisumbu.—1Ts 2:7, 8
usanka ne bidiye nabi.—1Tm 6:8
kayi umuebeja bua amuambile malu masokoka a tshisumbu.—1Tm 2:11, 12; 1Pt 4:15

robotstxt: allowed

filter: keep


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Samuele
16:1-23
-
Siba udi ushiminyina Mefibosheta malu (1-4)
-
Shimei udi wela Davidi milawu (5-14)
-
Abashaloma udi wakidila Abishai (15-19)
-
Mubelu wa Ahitofele (20-23)
16 Pavua Davidi mupite lusongo lua mukuna kakese,+ Siba,+ muambuluishi wa Mefibosheta,+ uvua muaba au bua kusambakena nende muikale ne mpunda ibidi misuikila biseba pa nyima, ne pa mpunda apu pavua mampa 200, mabulu lukama a tumuma tua mvinyo tumisha, mabulu lukama a bimuma bia mu muvu wa luya lukole biumisha, ne mulondo munene wa mvinyo.+
2 Nunku mukalenge wakebeja Siba ne: “Udi mulue ne bintu ebi bua tshinyi?” Siba wakandamuna ne: “Mpunda nya ba mu nzubu wa mukalenge kuendela, mampa ne bimuma bia mu muvu wa luya lukole mbia bansongalume kudiabu, ne mvinyo mbua bantu badi bapungila mu tshipela kunuabu.”+
3 Pashishe mukalenge wakebeja ne: “Kadi muana wa mfumuebe udi kuepi?”+ Ke Siba kuambila mukalenge ne: “Mmushale mu Yelushalema, bualu uvua muambe ne: ‘Lelu nzubu wa Isalele neampingajile bukalenge bua tatu.’”+
4 Nunku mukalenge wakambila Siba ne: “Tangila! Bintu bionso bia Mefibosheta mbiebe.”+ Siba wakandamuna ne: “Ndi nginama kumpala kuebe. Nganyishibuaku ku mêsu kuebe, mfumu mukalenge wanyi.”+
5 Pavua mukalenge Davidi mufike ku Bahulima, muntu mukuabu wa mu dîku dia nzubu wa Shaula dîna diende Shimei,+ muana wa Gela, wakapatuka wenda wela milawu ne dîyi dikole pavuaye wenda usemena.+
6 Uvua wasa Davidi mabue ne bena mudimu bonso ba mukalenge Davidi, pamue ne bantu bonso ne bilobo bivua ku dia balume diende ne ku dia bakaji diende.
7 Shimei wakamba pavuaye wela milawu ne: “Katuka, katuka, wewe muntu udi ne dibanza dia mashi! Wewe muntu tshianana!
8 Yehowa mmukufute bua dibanza dia mashi dionso dia nzubu wa Shaula, muena muaba uudi mukokeshe bu mukalenge, kadi Yehowa udi upesha Abashaloma muanebe bukalenge. Mpindieu dikenga ndikukuate bualu udi ne dibanza dia mashi!”+
9 Pashishe Abishai muana wa Seluya+ wakambila mukalenge ne: “Bua tshinyi mbua mufue eu+ udi ne bua kuela mfumu mukalenge wanyi milawu?+ Lekela koku nye, mmukose mutu.”+
10 Kadi mukalenge wakamba ne: “Ndi nenu tshilumbu kayi nuenu bana ba Seluya?+ Mulekelayi angele milawu,+ bualu Yehowa mmumuambile ne:+ ‘Ela Davidi milawu!’ Nunku nnganyi udi mua kuamba ne: ‘Udi wenza nunku bua tshinyi?’”
11 Pashishe Davidi wakambila Abishai ne bena mudimu bende bonso ne: “Tangilayi, muananyi meme muine, udi mupatukile munda muanyi meme, udi ukeba muoyo wanyi,+ mpindieu netuambe tshinyi bua muena Benyamina!+ Mulekelayi angele milawu, bualu Yehowa ke udi mumuambile bua kuenza nunku!
12 Pamuapa Yehowa neamone dikenga dianyi,+ ne Yehowa neampingajile malu mimpe pamutu pa milawu idibu bangela lelu eu.”+
13 Nunku Davidi ne bantu bende bakatungunuka ne kupueka ne njila pavua eku Shimei wenda wendela kumpenga kua mukuna buludiludi nende, wenda wela milawu ne dîyi dikole,+ wasa mabue ne ukupa buloba bua bungi.
14 Ndekelu wa bionso, mukalenge ne bantu bonso bavuaye nabu bakafika bapungile muaba uvuabu baya, ne bakikisha.
15 Pine apu Abashaloma ne bantu bonso ba mu Isalele bavua bamulonda bakafika mu Yelushalema, ne Ahitofele+ uvua nende.
16 Pavua Hushai+ muena Aka,+ mulunda wa Davidi, muye kudi Abashaloma, Hushai wakambila Abashaloma ne: “Mukalenge ikale ne muoyo matuku a bungi!+ Mukalenge ikale ne muoyo matuku a bungi!”
17 Ke Abashaloma kuambila Hushai ne: “Edi ke dinanga dia lulamatu diudi uleja mulunda webe anyi? Bua tshinyi kuvua muye ne mulunda webe?”
18 Nunku Hushai wakambila Abashaloma ne: “Tòo, meme ndi ku luseke lua muntu udibu basungule kudi Yehowa, kudi tshisamba etshi, ne kudi bantu bonso ba mu Isalele. Nenshale nende.
19 Meme kuamba kabidi ne: Nnganyi ungenzela mudimu? Tshiena mua kuwenzela muanende anyi? Anu mumvua muenzele tatuebe mudimu, ke mungakuenzela wewe mudimu.”+
20 Pashishe Abashaloma wakambila Ahitofele ne: “Mpesha mubelu.+ Tuenze tshinyi?”
21 Ke Ahitofele kuambila Abashaloma ne: “Lala ne bakaji badi tatuebe mubanjije,+ badiye mushiye bua kulama nzubu.+ Nunku Isalele mujima neumvue ne: udi mudivuije tshintu tshidi tshinunka bibi kudi tatuebe, ne bantu badi bakutua mu nyima nebapete bukole.”
22 Nunku bakashila Abashaloma ntenta pa mutu pa nzubu,+ ne Abashaloma wakalala ne bakaji bavua tatuende mubanjije+ ku mêsu kua Isalele mujima.+
23 Mu matuku au mibelu ivua Ahitofele+ ufila ivua yangatshibua bu dîyi dia Nzambi mulelela. Ke muvua Davidi ne Abashaloma bangata bonso babidi mibelu yonso ya Ahitofele.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Samuele 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kuela kabobo ka muadi bua eu udibu batubule (10-14)
12 Dîyi dia kudi Nzambi:“Dîyi dia Yehowa bua bualu bua Isalele,” ke mudi Yehowa wamba,Yeye uvua mubalule diulu,+Uvua muase tshishimikidi tshia buloba,+Ne uvua muenze nyuma* wa muntu munda muende.2 “Mona ndi mvuija Yelushalema dikopo* didi ditetuisha bukua bantu buonso budi bunyunguluke; ne ditshintshimika nedikalaku bua Yuda kabidi ne bua Yelushalema.+3 Mu dituku adi, nemvuije Yelushalema dibue dia bujitu kudi bukua bantu buonso. Bushuwa, bantu bonso badi badiambula nebatapike bibi bitambe;+ ne bisamba bionso bia pa buloba nebidisangishe bua kumuluisha.+4 Mu dituku adi,” ke mudi Yehowa wamba, “nentue kabalu konso buôwa bukole ne mukabandi dibuluka. Mêsu anyi neashale matangile nzubu wa Yuda, kadi nemfofomije kabalu konso ka bukua bantu.5 Bamfumu* ba mu Yuda nebambe mu muoyo wabu ne: ‘Bantu badi basombele mu Yelushalema badi bukole kundi ku butuangaji bua Yehowa wa biluilu Nzambi wabu.’+6 Mu dituku adi, nemvuije bamfumu ba mu Yuda bu luesu lua kapia munkatshi mua nkunyi ne bu tshimunyi tshia kapia mu mulongo wa ntete mikosa,+ neboshe bukua bantu buonso budi bunyunguluke ku dia balume ne ku dia bakaji;+ ne bantu nebasombele kabidi mu Yelushalema mu muaba wende,* mu Yelushalema.+7 “Nunku, Yehowa neapandishe ntenta ya Yuda kumpala, bua bulengele* bua nzubu wa Davidi ne bulengele* bua bantu badi basombele mu Yelushalema kabulu kuikala bunene bikole ku mutu kua Yuda to.8 Mu dituku adi, Yehowa neikale bukubi bunyunguluke bantu badi basombele mu Yelushalema;+ mu dituku adi, muntu udi ulenduka* munkatshi muabu neikale bu Davidi, ne nzubu wa Davidi bu Nzambi, bu muanjelu wa Yehowa udi uya kumpala kuabu.+9 Dituku adi nembutule bushuwa bisamba bionso bidi bilua kuluisha Yelushalema.+10 “Nempongolole nyuma wa dianyishibua ne wa disengelela pa nzubu wa Davidi ne pa bantu badi basombele mu Yelushalema, ne bobu nebatangile kudi muntu uvuabu batubule,+ ne nebamuelele kabobo ka muadi bu mudibu mua kuelela muana mulela umue kabobo ka muadi; ne nebanyingalale bikole menemene bua bualu buende bu mudibu mua kunyingalala bua muanabute.11 Mu dituku adi, kabobo ka muadi kelabu mu Yelushalema nekikale kakole, bu kabobo ka muadi ka ku Hadadalimona mu mpata wa Megido.+12 Buloba nebuele kabobo ka muadi, dîku ne dîku pa nkayadi; dîku dia nzubu wa Davidi pa nkayadi, ne bantu bakaji babu pa nkayabu; dîku dia nzubu wa Natana+ pa nkayadi, ne bantu bakaji babu pa nkayabu;13 dîku dia nzubu wa Lewi+ pa nkayadi, ne bantu bakaji babu pa nkayabu; dîku dia bena Shimeyi+ pa nkayadi, ne bantu bakaji babu pa nkayabu;14 ne mêku onso adi mashale, dîku ne dîku pa nkayadi, ne bantu bakaji babu pa nkayabu.


text:
TSHIBUMBA TSHIA NSENTEDI Ngondo 6 2015 | Malu a sianse mmapingane pa muaba wa Bible anyi?
Bidiku biumvuanangana anyi peshi bidi bibengangana?
Biena-bualu bia pa tshizubu
Mudi malu a sianse akuambuluisha
Kuamba ne: “malu sianse adi ajadika ne: Nzambi kenaku” ntshinyi?
Biena-bualu bia pa tshizubu
Malu a sianse adi ne mikalu
Muyuki wa malu a sianse wakasaka Carl Sagan bua kufunda ne: “Nansha muntu yeye ne meji a bungi, udi pende anu mua kudidinga.”
Mua kukulakaja mu mushindu muimpe
Mibelu isambombo ya mu Bible idi mua kukuambuluisha bua kuibidilangana ne bukulakaja.
MALU A MU NSOMBELU
Bumpianyi bupeta too ne kudi bana ba tshipungu tshia muanda mutekete
Kevin Williams udi ulonda muyuki mulenga wa dîku diabu bua muvuabu benzela Nzambi mulelela mudimu ne lukunukunu.
Muluishi wa Kristo nnganyi?
Nealue mu matuku atshilualua anyi peshi ukavuaku konsu eku?
Mandamuna a nkonko ya malu a mu Bible
Mmunyi muudi mua kukolesha bana bimpe?


text: 3 Nunku bana betu ba tshijila badi bapete netu dibikila* dia mu diulu,+ nuelangane meji bua mupostolo ne muakuidi munene utudi tuitabuja:* Yezu.+2 Uvua ne lulamatu kudi Yeye uvua mumusungule,+ anu bu muvua Mose muikale pende mu nzubu mujima wa Yeye au.+3 Bualu yeye* mmubadibue mukumbanyine butumbi+ kupita Mose, bu mudi muntu udi wibaka nzubu muikale ne lumu lupite lua nzubu muine.4 Bulelela, nzubu yonso mmuibaka kudi muntu kampanda, kadi uvua muibake bintu bionso nNzambi.5 Mpindieu Mose uvua ne lulamatu bu muena mudimu wa mu nzubu mujima wa Yeye au bu tshijadiki tshia* malu avuabu ne bua kuamba pashishe,6 kadi Kristo uvua ne lulamatu bu muana+ ku mutu kua nzubu wa Nzambi. Tudi nzubu Wende+ bituashala bulelela balame bikole dikima dietu dia kuakula ne ditekemena ditudi tuditumbishila too ne ku ndekelu.7 Ke bualu kayi, anu bu mudi nyuma muimpe* wamba ne:+ “Lelu eu nuenu bumvue dîyi diende,8 kanupapishi mioyo yenu bu dîba divuabu bajule tshiji tshikole, bu mu dituku dia diteta mu tshipela+9 muvua bankambua benu bantete ne bajinge kumanya tshimvua, nansha muvuabu bamone malu amvua muenze munkatshi mua bidimu 40.+10 Ke bualu kayi bantu ba tshipungu etshi bakamfiikila ku muoyo, meme kuamba ne: ‘Badi bapambuka misangu yonso mu mioyo yabu, ne ki mbafike ku dimanya njila yanyi to.’11 Ke meme kuditshipa mu tshiji tshianyi ne: ‘Kabakubuela mu dikisha dianyi to.’”+12 Bana betu, dimukayi bua muntu nansha umue wa kunudi kapetshi muoyo mubi udi kawuyi ne ditabuja pa kuya kule ne Nzambi wa muoyo;+13 kadi tungunukayi ne kukankamijangana dituku dionso patshidibu badibikila ne: “Lelu eu,”+ bua bukole bua dishima budi nabu mpekatu kabupapishi muntu nansha umue wa kunudi to.14 Bualu netupete bushuwa tshidi Kristo mupete* anu bituikala balame bikole dishindika dituvua nadi ku tshibangidilu baye nadi too ne ku ndekelu.+15 Anu mudibu bambe ne: “Lelu eu nuenu bumvue dîyi diende, kanupapishi mioyo yenu bu dîba divuabu bajule tshiji tshikole.”+16 Bualu mbanganyi bavua bumvue kadi bamujule tshiji tshikole? Mu bulelela, ki mbantu bonso bavua bapatuke mu Ejipitu ku bulombodi bua Mose anyi?+17 Bualu bukuabu, mbanganyi bavua bafiikile Nzambi ku muoyo munkatshi mua bidimu 40?+ Ki mbantu bavua benze mpekatu, bena bitalu bivua bikuluke mu tshipela anyi?+18 Nkudi banganyi kuvuaye muditshipe ne: kabakubuela mu dikisha diende? Ki nkudi bantu bavua babenge kutumikila anyi?19 Nunku tudi tumona ne: kabavua mua kubuelamu bua dipanga dia ditabuja.+


text:
DILONGESHA 9
Yelemiya kakalekela kuakula malu a Yehowa nansha
Bantu batu misangu mikuabu batunayila anyi batufikila munda patudi tubambila malu a Yehowa. Abi mbifuane kutujula muoyo wa kulekela kuamba malu a Nzambi. Ukadiku pebe mudiumvue nanku anyi?— Bible udi wakula bua nsongalume mukuabu uvua munange Yehowa kadi ukavua muambe kulekela bua kuamba malu a Yehowa. Dîna diende uvua Yelemiya. Tuanji tumonabi malu ende makuabu.
Pakavua Yelemiya nsongalume, Yehowa wakamuambila bua kudimuija bantu bua kulekelabu malu mabi. Yelemiya wakamona bualu abu bumukolele be; wakumvua kabidi buôwa. Ke yeye kuambila Yehowa ne: ‘Tshiena mumanye tshia meme kuakula to. Si ntshidi anu muana.’ Kadi Yehowa wakamuambila ne: ‘Kutshinyi to. Meme nenkuambuluishe.’
Nunku, Yelemiya wakabanga kudimuija bantu ne: bobu kabayi bashintuluke, nebabapeshe dinyoka. Buebe wewe, bantu bakenza tshivua Yelemiya mubambile atshi anyi?— Tòo! Bakamuseka, kumukuatshilabu ne tshiji tshikole. Bakuabu bine bajinga ne kumushipa! Udi umona ne: Yelemiya uvua mua kuikala mudiumvue bishi?— Wakumvua buôwa, yeye kuamba ne: ‘Tshiena ngakula kabidi bualu bua Yehowa nansha.’ Kadi wakalekela kubuamba anyi?— Tòo, kakalekela to! Yelemiya uvua munange Yehowa bikole bia kayi mua kulekela kuakula bualu buende nansha. Nunku, bu muvua Yelemiya kayi mulekele, Yehowa wakamukuba.
Tshilejilu, musangu mukuabu bantu babi bavua bele Yelemiya mu tshina tshile tshivua ne bitotshitotshi bia bungi. Kavuamu ne tshiakudia anyi mâyi nansha. Bantu abu bavua basue kushiyamu Yelemiya nanku bua afue. Kadi anu bua Yehowa, Yelemiya wakapanduka!
Tshilejilu tshia Yelemiya tshidi tshikulongeshaku tshinyi?— Nansha muvuaye umvua buôwa misangu mikuabu, kakalekela kuambila bantu bualu bua Yehowa to. Paudi wakula bua Yehowa, bantu badi mua kukuseka anyi kukukuatshila tshiji. Udi mua kubanga kumvua bundu anyi buôwa. Kadi kulekedi kuakula malu a Yehowa nansha. Yeye neakuambuluishe misangu yonso anu muvuaye muambuluishe Yelemiya.


text:
Nkonko ya babadi
Mu tshikena kumona tshia Yehezekele, muntu udi ne kalondo ka mâyi a mukanda ka mufundi ne bantu basambombo badi ne bia mvita bia kutayisha nabi badi tshimfuanyi tshia banganyi?
Badi tshimfuanyi tshia biluilu bia mu diulu bivua biambuluishe pabi mu dibutuka dia Yelushalema, nebiambuluishe kabidi mu dibutuka dia bulongolodi bubi bua Satana ku Armagedone. Eu ngumvuilu muakajilula. Bua tshinyi bivua bikengela kumuakajilula?
Kumpala kua tshidimu tshia 607 kumpala kua Yezu, Yehowa wakaleja Yehezekele mu tshikena kumona malu avua ne bua kuenzeka mu Yelushalema kumpala kua kumubutulabu. Mu tshikena kumona atshi, Yehezekele wakamona malu mabi a bungi avua enzekamu. Pashishe wakamona bantu basambombo, muntu ne muntu muikale ne ‘tshilonda tshiende mu tshianza tshiende,’ mmumue ne: uvua ne tshia mvita tshia kutayisha natshi mu tshianza tshiende. Kuvua kabidi muntu mukuabu uvua nabu ‘muvuale bilamba bia lin,’ muikale ne ‘kalondo ka mâyi a mukanda ka mufundi.’ (Yehezekele 8:6-12; 9:2, 3) Bakambila muntu eu bua kupitshila mu tshimenga ne ‘kufunda tshimanyinu pa mpala ya bantu badi bapumuna muoyo ne badi badila bualu bua malu a bundu adi bakuabu benza munkatshi muatshi.’ Pashishe, bakambila bantu basambombo bavua ne bia mvita bua kushipa bantu bonso ba mu tshimenga bavua kabayi ne tshimanyinu. (Yehezekele 9:4-7) Mmalongesha kayi atudi mua kupeta mu tshikena kumona etshi? Muntu udi ne kalondo ka mâyi a mukanda a mufundi nganyi?
Yehezekele wakamona tshikena kumona etshi mu 612 kumpala kua Yezu. Tshivua mulayi wa buprofete uvua mukumbane musangu wa kumpala panyima pa bidimu bitanu, pavua Yehowa muanyishile tshiluilu tshia bena Babilona bua kubutula Yelushalema. Mu mushindu eu, Yehowa wakakuata mudimu ne bena Babilona bua kunyoka bantu bende bavua babenge kumutumikila. (Yelemiya 25:9, 15-18) Kadi netuambe tshinyi bua bena Yuda bavua benza malu mimpe bavua kabayi banyisha malu mabi onso avua enzeka mu tshimenga? Yehowa uvua muenze bua ne: bapanduke.
Mu tshikena kumona, Yehezekele kavua mutue muntu nansha umue tshimanyinu tshiena dîna anyi muenze pende mudimu wa kubutula tshimenga to. Kadi banjelu ke bavua balombola dibutuka dia Yelushalema. Nunku mulayi wa buprofete eu udi utuambuluisha bua kumona malu adi enzeka mu diulu. Yehowa uvua muambile banjelu bende bua kulongolola dibutuka dia bantu babi ne kuenza bua bantu bakane bapanduke. *
Mulayi wa buprofete eu neukumbane kabidi mu matuku atshilualua. Tuvua tuamba ne: muntu udi ne kalondo ka mâyi a mukanda ka mufundi uvua tshimfuanyi tshia bela manyi batshidi ne muoyo pa buloba. Tuvua tuamba kabidi ne: bavua batua bantu tshimanyinu bua kupanduka pavuabu bateleja lumu luimpe lutudi tuyisha ne baluitaba. Kadi matuku mashale aa, mbimueneke patoke ne: bivua bikengela bua tuetu kushintulula mushindu utuvua tumvuija mulayi wa buprofete eu. Tudi balonge ne: mu Matayi 25:31-33, Yezu ke udi ulumbuluisha bantu. Neenze bualu ebu mu matuku atshilualua mu tshikondo tshia dikenga dinene. Mu tshikondo atshi, bantu bangataye bu mikoko, nebapanduke, ne bantu bangataye bu mbuji, nebabutudibue.
Nunku tshikena kumona tshia Yehezekele tshidi tshitulongesha tshinyi? Tshidi ne malongesha atanu aa:
Kumpala kua kubutulabu Yelushalema, Yehezekele ne Yelemiya ne Yeshayi bakadimuija bantu bua malu avua ne bua kufikila tshimenga etshi. Bavua anu bu batentekedi. Lelu, Yehowa udi wenza mudimu ne kasumbu kakese ka bela manyi bua kulongesha bantu bende ne kudimuija bakuabu kumpala kua dikenga dinene kutuadija. Bushuwa, bantu ba Nzambi bonso, mmumue ne: bena mudimu ba Kristo, badi benza mudimu eu wa kudimuija bantu.—Matayi 24:45-47.
Yehezekele kavua mutue bantu bavua ne bua kupanduka tshimanyinu to. Nansha bantu ba Nzambi lelu kabena batua bantu bapanduka tshimanyinu to. Badi bayisha patupu bantu ne babadimuija bua malu enzeka mu matuku atshilualua. Mudimu wa diyisha udi wenzeka pa buloba bujima eu, udi wenzeka ne diambuluisha dia banjelu.—Buakabuluibua 14:6.
Bantu bavua bapanduke tshikondo tshia Yehezekele kabavua babatue tshimanyinu tshiena dîna pa mpala yabu to. Lelu, bantu bapanduka mu matuku atshilualua kabakubatua pabu tshimanyinu tshiena dîna to. Ntshinyi tshidi bantu ne bua kuenza bua kupanduka ku dikenga dinene? Padibu bumvua didimuija, badi ne bua kulonga bua kuidikija Kristo, kudilambula kudi Nzambi, ne kuyisha lumu luimpe bua kuambuluisha bana babu ne Kristo. (Matayi 25:35-40) Mu tshikondo tshia dikenga dinene, bantu aba nebapete tshimanyinu, mmumue ne: nebabasungule bua kupanduka.
Muntu udi ne kalondo ka mâyi a mukanda udi tshimfuanyi tshia Yezu. Mu tshikondo tshia dikenga dinene, Yezu neatue bena mu musumba munene tshimanyinu padiye ubangata bu mikoko. Pashishe nebapete mushindu wa kusomba kashidi pa buloba apa.—Matayi 25:34, 46. *
Lelu, bantu basambombo badi ne bia mvita bia kutayisha nabi badi tshimfuanyi tshia biluilu bia mu diulu bidi bilombola kudi Yezu. Nebibutule mu katupa kîpi emu bisamba ne nebijikije malu mabi onso.—Yehezekele 10:2, 6, 7; Buakabuluibua 19:11-21.
Malongesha atudi bapete mu tshikena kumona etshi adi atuambuluisha bua kuikala ne dishindika dia ne: Yehowa kakubutula bantu bakane pamue ne bantu babi to. (2 Petelo 2:9; 3:9) Malongesha aa adi kabidi atuvuluija ne: mudimu wa diyisha udi ne mushinga wa bungi mu tshikondo tshietu etshi. Muntu yonso udi dijinga ne kumvua didimuija kumpala kua nshikidilu kulua!—Matayi 24:14.
^ tshik. 6 Bantu bavua bapanduke bu mudi: Baluka (mufundi wa Yelemiya), Ebede-meleke muena Etshiopi ne ba mu nzubu wa Lekaba, kabavua ne tshimanyinu kampanda tshiena dîna pa mpala yabu to. (Yelemiya 35:1-19; 39:15-18; 45:1-5) Bavua bapete tshimanyinu tshia mu tshimfuanyi tshivua tshileja patupu ne: bavua ne bua kupanduka.
^ tshik. 12 Bela manyi ba lulamatu kabakuikala dijinga ne tshimanyinu etshi bua kupanduka to. Kadi nebabatue tshitampi tshia ndekelu kumpala kua kufuabu anyi kumpala kua dikenga dinene kutuadija.—Buakabuluibua 7:1, 3.


text:
NSHAPITA MUISATU
Nzambi mmulongolole tshinyi bua buloba?
Nzambi mmulongolole tshinyi bua bantu?
Mmunyi mudibu baluishe Nzambi?
Nsombelu neikale munyi pa buloba kumpala eku?
NZAMBI mmusue kulengeja buloba tshileya. Mmusue ne: buloba buule tente ne bantu badi ne disanka ne makanda a mubidi. Bible udi wamba ne: ‘Nzambi wakakuna bintu mu budimi, mu Edene,’ ne ‘wakamenesha mitshi yonso idi mimpe ku mêsu ne idi mimpe bua kudia.’ Kunyima kua Yehowa mumane kufuka Adama ne Eva (mulume ne mukaji wa kumpala), wakabateka muaba mulengele au, e kubambila ne: ‘Nulelangane, nukumbane ba bungi, nuuje buloba tente; nubukokeshe.’ (Genese 1:28; 2:8, 9, 15) Nanku Nzambi uvua musue bua bantu balele bana, badiundishe budimi abu, babualabaje pa buloba bujima ne balame nyama.
2 Udi wela meji ne: dijinga dia Yehowa dia kumona bantu basombe mu mparadizu pa buloba nedikumbane anyi? Nzambi udi wamba ne: ‘Tshindi muambe, ndi ntshikumbaja.’ (Yeshaya 46:9-11, MMM; 55:11) Eyowa, Nzambi neenze bushuwa malu adiye musue kuenza! Udi wamba ne: katu ‘mufuke buloba bu tshintu tshia patupu’ to, kadi ‘wakabufuka bua bantu basombepu.’ (Yeshaya 45:18) Kadi Nzambi uvua musue bua bantu ba mushindu kayi basombe pa buloba? Uvua musue bua basombepu matuku anga? Bible udi wandamuna ne: ‘Bantu bakane nebapiane buloba, nebasombepu tshiendelele.’—Musambu 37:29; Buakabuluibua 21:3, 4.
3 Eyowa, malu aa kaatu manji kuenzeka to. Bualu lelu’eu bantu badi basama, bafua; badi mene baluishangana ne bashipangana. Kudi muaba uvua malu manyangukile. Kadi mu bulelela, Nzambi kavua musue bua buloba buikale mudibu lelu to! Tshiakenzeka ntshinyi? Bua tshinyi tshivua Nzambi usua kuenza ki ntshikumbane? Kakuena mukanda nansha umue wa pa buloba ebu udi mua kuandamuna nkonko eyi to, bualu malu akanyangukila mu diulu.
KUAKAFUMINA MULUISHI
4 Mukanda wa kumpala wa mu Bible udi wakula bua muena lukuna wa Nzambi uvua mu budimi bua Edene. Badi bamubikila ne: “nyoka,” kadi kavua nyoka wetu mulelela eu to. Mukanda wa ndekelu wa mu Bible udi umuamba ne: ‘Yeye udi muinyikibue ne: Diabolo ne Satana, mudingi wa ba pa buloba bonso.’ Badi kabidi bamubikila ne: ‘nyoka wa kale.’ (Genese 3:1; Buakabuluibua 12:9) Muanjelu eu wakakuata mudimu ne nyoka bua kuakula ne Eva, anu mutu muntu mua kuenza bua dîyi diende dienze bu didi dipatukila mu tshintu tshikuabu. Kakuyi mpata, muanjelu eu uvuaku dîba divua Nzambi ulongoluela bantu buloba.—Yobo 38:4, 7.
5 Kadi bu mudi bifukibua bionso bia Yehowa bikale kabiyi kalema, nnganyi wakenza “Diabolo” anyi “Satana” eu? Diandamuna didi ne: umue wa ku banjelu ba Nzambi wakadivuija nkayende Diabolo. Mushindu kayi? Tumanyayi ne: lelu’eu muntu udi mua kuikala ne bikadilu bimpe kadi udi mua kulua muivi malaba. Bidi mua kuenzeka munyi? Muntu udi mua kulekela dijinga dibi didiunda mu mutshima wende. Yeye mutungunuke ne kuela meji pa dijinga dibi adi, didi mua kukola menemene. Pashishe, padi mushindu wa kudikumbaja umueneka, udi mua kukumbaja dijinga dibi edi.—Yakobo 1:13-15.
6 Ke tshiakenzekela Satana Diabolo. Imue misangu, uvua mumvue Nzambi wambila Adama ne Eva bua kulela bana ne kuuja buloba tente. (Genese 1:27, 28) Bidi bimueneka ne: Satana wakadiambila munda munda ne: ‘Kaa bana betu! Bu bantu bonso aba mua kuntendelela meme pamutu pa kutendelela Nzambi, si mbimpe be!’ Ke muakatuadija dijinga dibi mu mutshima wende nunku. Pashishe, wakenza tshivua mu meji ende, kushimaye Eva, umuambila malu a mafi pa bidi bitangila Nzambi. (Genese 3:1-5) Ke mushindu wakaluaye “Diabolo” nunku; dîna edi didi diumvuija ne: “Mushiminyinyanganyi wa malu.” Wakalua diakamue “Satana”; dîna edi didi diumvuija ne: “Muluishi.”
7 Satana Diabolo wakashima Adama ne Eva e kubafikishaye ku ditombokela Nzambi. (Genese 2:17; 3:6) Ke bualu kayi bakafua anu bu muvua Nzambi mubambile. (Genese 3:17-19) Nunku, bu muvua Adama mulue mupange bupuangane pakenzaye bubi, bana bende bonso bakapiana bubi abu. (Lomo 5:12) Bua kumvua bimpe, tuangatayi tshilejilu tshia kashete katubu boshela mampa. Koku kabondakane, mampa onso adibu belamu neikale makonyangale. Ke mutu muntu yonso mulue “mukonyangale” anyi mupiane dipanga bupuangane kudi Adama nunku, ne ke bualu kayi bantu bonso batu bakulakaja ne bafua.—Lomo 3:23.
8 Pavua Satana mufikishe Adama ne Eva ku ditombokela Nzambi, wakatuadija bulelela buntomboji. Wakabenga bukokeshi bua Yehowa. Satana uvua bu uvua wamba ne: ‘Nzambi udi mfumu mubi. Udi ushima bantu, ubapangisha malu mimpe ne kabiena bikengela ne: abalombole to, bualu badi mua kudisunguila tshidi tshimpe ne tshidi tshibi. Meme mubalombole meme, nebikale ne disanka.’ Mmunyi muvua Nzambi mua kujikija tshilumbu etshi? Bamue batu bamba ne: Nzambi uvua mua kuikala mushipe Satana ne Adama ne Eva diakamue. Kadi kubashipa kuvua mua kujikija tshilumbu etshi anyi? Kuvua mua kujadika ne: Nzambi mmumanye kulombola bantu anyi?
9 Bu mudi Yehowa muakane tshishiki, kavua mua kushipa bantomboji basatu aba diakamue to. Wakamona ne: bivua bikengela kushila Satana dîba bua tshilumbu etshi tshijike bimpe ne kuleja ne: Diabolo mmuena dishima. Ke bualu kayi Nzambi wakalekela tshikondo kampanda bua bantu badilombole nkayabu ne diambuluisha dia Satana. Nshapita wa 11 neandamune nkonko ibidi eyi: Bua tshinyi Yehowa wakangata dipangadika edi? Wakalekela tshikondo tshile nunku kumpala kua kukosa tshilumbu etshi bua tshinyi? Kadi bua mpindieu tuanjayi kudiebeja ne: Bivua bimpe muvua Adama ne Eva bitabe tshivua Satana mubambile pende kayi muanji kubenzela bualu bua nsongo nansha bumue anyi? Bivua bimpe bua kuitaba ne: Yehowa uvua muntu mubi, uvua muena dishima, nansha muvuaye mubapeshe bintu bionso anyi? Bu wewe muikale Adama anyi Eva, uvua mua kuikala muenze tshinyi?
10 Mbimpe muntu yonso adiele nkonko eyi bualu tuetu bonso tudi mu nsombelu wa muomumue lelu. Eyowa, wewe udi ne mushindu wa kulamata Yehowa bua kuandamunaye Satana. Udi mua kuitaba Yehowa bu Mfumuebe ne kuenza bua Satana amueneke mudiye muena dishima. (Musambu 73:28; Nsumuinu 27:11) Pabi, anu bantu bakese tshianana pa buloba ke batu basungula Yehowa bu Mfumuabu. Ke padi lukonko lunene elu lujuka: Bible utu ulongesha bulelela ne: Satana udi ukokesha buloba ebu anyi?
UDI UKOKESHA BULOBA EBU NNGANYI?
11 Yezu katu mueleshe mpata ne: Satana ke mfumu wa buloba ebu to. Tshilejilu, umue musangu Satana wakaleja Yezu mu tshishima ‘makalenge onso a pa buloba ne butumbi buawu’ ne kumuambila ne: ‘Nenkupe bintu ebi bionso, biwatua binu biebe panshi, biwankukuila.’ (Matayo 4:8, 9; Luka 4:5, 6) Anji elabi meji, bu Satana kayi mfumu wa makalenge a pa buloba, tudi mua kuamba ne: uvua mutete Yezu anyi? Yezu wakitaba ne: mbulamatadi ya pa buloba yonso ivua mu bianza bia Satana. Bu Satana kayi ulombolola mbulamatadi eyi, Yezu uvua mua kuikala muleje bualu ebu.
12 Bulelela, Yehowa ke Nzambi Wa-Bukole-Buonso ne Mufuki wa bintu bionso. (Buakabuluibua 4:11) Kadi Bible kêna wamba muaba nansha umue ne: mfumu wa buloba ebu n’Yehowa Nzambi anyi peshi ne: n’Yezu Kristo. Tshilejilu, Yezu wakaleja patoke mudi Satana muikale “mukokeshi wa buloba ebu.” (Yone 12:31; 14:30; 16:11) Bible udi ubikila kabidi Satana Diabolo ne: “nzambi wa tshikondo etshi.” (2 Kolinto 4:3, 4) Mupostolo Yone wakamba bua bualu buende ne: “Buloba bujima budi mu bukokeshi bua Mubi.”—1 Yone 5:19, Muanda Mulenga Lelu.
MUSHINDU UMUSHABU BULONGOLODI BUA SATANA
13 Buloba budi buenda bunyanguka tshidimu tshionso etshi. Mbuule ne mvita, bena tshididi babi, bamfumu ba bitendelelelu bena lubombo ne benzavi banene. Mu kabujima kabu, bulongolodi ebu kabuena mua kushintuluka to. Bible udi uleja ne: Nzambi ukadi pa kububutula mu mvita ya Armagedone. Bulongolodi buimpe ke buapingana pamutu pabu.—Buakabuluibua 16:14-16.
14 Yehowa Nzambi wakasungula Yezu Kristo bua kuikala Mfumu wa Bukalenge anyi mbulamatadi wende wa mu diulu. Bible ukavua muambe ku kale ne: ‘Bakutulelela muana, bakutupa muana mulume; bukokeshi nebuikale pa diapa diende. Nebamuidike dîna ne: Mukalenge wa Ditalala. Kuvudija kua bukokeshi buende ne kua ditalala kakuena kuikala ne nshikidilu.’ (Yeshaya 9:6, 7) Yezu wakalongesha bayidi bende bua kusambila bua mbulamatadi eu nunku: ‘Bukalenge buebe bulue. Benze pa buloba muudi musue bu mudibu benza mu diulu.’ (Matayo 6:10) Anu bu mutuamona pashishe mu mukanda eu, Bukalenge bua Nzambi bukadi pa kumusha mbulamatadi idi pa buloba lelu, ee, bukadi pa kupingana pa muaba wayi yonso. (Danyele 2:44) Ndekelu wa bionso, Bukalenge bua Nzambi ebu nebukudimune buloba mparadizu.
BULONGOLODI BUPIABUPIA BUKADI PABUIPI!
15 Bible udi utujakidila ne: ‘Bu mudi mulayi wa Nzambi, tudi tutekemena diulu dipiadipia ne buloba bupiabupia mudi buakane buikalemu.’ (2 Petelo 3:13; Yeshaya 65:17) Imue misangu padi Bible wakula bua “buloba,” utu wakula bua bantu badi pa buloba. (Genese 11:1, NW) Nunku, ‘buloba bupiabupia’ budi ne buakane mbantu bikala Nzambi mua kuanyisha.
16 Yezu wakalaya ne: Yehowa neapeshe bantu badiye muanyishe “muoyo wa tshiendelele” mu bulongolodi bupiabupia. (Mâko 10:30) Kadi anji bululabi Bible webe mu Yone 3:16 ne mu 17:3 ne bala tshidi Yezu utuambila bua kuenza bua kupeta muoyo wa tshiendelele eu. Tangila mpindieu masanka adi Bible ulaya bantu bakumbaja malu malomba aa pikalabu ne muoyo wa tshiendelele pa buloba bukudimuna Mparadizu.
17Malu mabi, mvita, buenzavi ne tshikisu nebijimine. ‘Muntu mubi kêna wikalaku kabidi. Kadi badi ne mitshima mipuekele nebapiane buloba.’ (Musambu 37:10, 11) Ditalala nedikalaku bualu ‘Nzambi neajikije mvita too ne ku ntengu ya buloba.’ (Musambu 46:9; Yeshaya 2:4) Tshikondo atshi, ‘bantu bakane nebikale ne diakalengele, ditalala divule nedikaleku too ne pajimina ngondo tshiendelele,’ mbuena kuamba ne: ditalala kadiyi ndekelu!—Musambu 72:7.
18Batendeledi ba Yehowa nebasombe ku matshi talalaa. Pavua bena Isalele batumikila Nzambi, bavua basomba talalaa. (Lewitiki 25:18, 19) Kuakuikalaku ne disanka dia bungi dia kusomba muikishe mu Mparadizu anyi?—Yeshaya 32:18; Mika 4:4.
19Biyole bia nzala kabiakuikalaku kabidi to. Mufundi wa Misambu wakamba ne: ‘Biakudia nebivulangane pa buloba ne pa nsongo ya mikuna.’ (Musambu 72:16, MMM) Yehowa Nzambi neavudijile bantu bakane disanka, ne ‘buloba nebukuamishe bintu biabu bivule.’—Musambu 67:6.
20Buloba bujima nebulue mparadizu. Nebenze nzubu milenga ne madimi mimpe pa buloba ebu buvua bantu babi banyange. (Yeshaya 65:21-24; Buakabuluibua 11:18) Mu kupita kua matuku, bitupa bia buloba bikalabu balengeje nebialabale too ne palengela buloba bujima ne kuluabu ne bufuke amu bu muvua budimi bua Edene. Nzambi mene kakupanga ‘kubulula tshianza tshiende bua kukutshisha tshintu tshionso tshidi ne muoyo ne diakalengele’ to.—Musambu 145:16.
21Kakuakuikala bualu pankatshi pa bantu ne nyama to. Nyama ya muitu ne ya pambelu neyidie pamue. Nansha muana mutekete kakutshina kabidi nyama idi ne luonji lelu’eu to.—Yeshaya 11:6-9; 65:25.
22Masama neajike. Bu muikala Yezu Mfumu wa Bukalenge bua Nzambi mu diulu, newondope bantu bikole kupita ne pavuaye pa buloba. (Matayo 9:35; Mâko 1:40-42; Yone 5:5-9) Tshikondo atshi, ‘muntu kakuamba ne: Ndi nsama.’—Yeshaya 33:24; 35:5, 6.
23Bawetu batudi bafuishe nebajuke bua kuikala ne muoyo wa tshiendelele. Bonso badi bafue kadi bikale mu meji a Nzambi nebajuke. Eyowa, ‘dibika dia bafue nedikaleku, dia bakane ne dia badi kabayi bakane.’—Bienzedi 24:15; Yone 5:28, 29.
24 Bantu badi bangata dipangadika dia kulonga malu a Mufuki wetu Munene Yehowa, ne dia kumukuatshila mudimu nebapete masanka a bungi be! Yezu uvua wakula bua Mparadizu wa pa buloba pakalayaye muena tshibawu wakafua pamue nende ne: ‘Wewe newikale nanyi mu Mparadizu.’ (Luka 23:43) Bidi bikengela kulonga malu a bungi adi atangila Yezu Kristo, bualu masanka onso aa nealue ku butuangaji buende.
TSHITU BIBLE ULONGESHA
- Dijinga dia Nzambi dia kuenza buloba mparadizu nedikumbane. —Yeshaya 45:18; 55:11.
- Satana ke udi ukokesha buloba lelu’eu.—Yone 12:31; 1 Yone 5:19.
- Mu bulongolodi bupiabupia, Nzambi neavudijile bantu masanka bikole. —Musambu 37:10, 11, 29.
Nkonko ya dilonga
1. Nzambi mmusue ne: buloba buikale bishi?
2. (a) Mmunyi mutudi bamanye ne: Nzambi neakumbaje tshivuaye mulongolole bua buloba? (b) Bilondeshile Bible, mbantu kayi bapeta muoyo wa tshiendelele?
3. Nnsombelu kayi mubi udi pa buloba lelu? Udi ujula nkonko kayi?
4, 5. (a) Nnganyi uvua mu bulelela muyukile ne Eva ku diambuluisha dia nyoka? (b) Muntu muimpe udi mua kulua muivi mushindu kayi?
6. Mmunyi muakalua umue wa ku banjelu ba Nzambi Satana Diabolo?
7. (a) Adama ne Eva bakafua bua tshinyi? (b) Bua tshinyi bana ba Adama bonso batu bakulakaja ne bafua?
8, 9. (a) Bidi bimueneka ne: Satana uvua muambe tshinyi? (b) Bua tshinyi Nzambi kavua mushipe diakamue Satana ne Adama ne Eva?
10. Mmunyi muudi mua kulamata kudi Yehowa mu tshilumbu tshiende ne Satana?
11, 12. (a) Mmunyi mudi ditetshibua dia Yezu dileja ne: Satana ke mfumu wa buloba ebu? (b) Ntshinyi tshikuabu tshidi tshileja ne: Satana udi mfumu wa buloba ebu?
13. Bua tshinyi tudi dijinga ne bulongolodi bupiabupia?
14. Nnganyi udi Nzambi musungule Mfumu wa Bukalenge buende? Mmunyi muakadianjilabu kumanyisha bualu ebu?
15. ‘Buloba bupiabupia’ ntshinyi?
16. Ndipa kayi dia mushinga mukole didi Nzambi upesha bantu badiye wanyisha? Tudi ne bua kuenza tshinyi bua kudipeta?
17, 18. Bua tshinyi tudi tuamba ne: nekuikale ditalala ne bupole pa buloba bujima?
19. Bua tshinyi tudi tuamba ne: biakudia nebikale bia bungi mu bulongolodi bupiabupia bua Nzambi?
20. Bua tshinyi tudi bajadike ne: buloba bujima nebulue mparadizu?
21. Ntshinyi tshidi tshileja ne: nekuikale diumvuangana pankatshi pa bantu ne nyama?
22. Masama neikaleku kabidi anyi?
23. Bua tshinyi dijuka dia bafue neditusankishe bikole?
24. Udi umvua bishi padibu bakuambila bua kusomba mu Mparadizu pa buloba?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
94 Wewe Nzambi wa disombuela, Yehowa,+Wewe Nzambi wa disombuela, kenka!
2 Juka, wewe Mulumbuluishi wa buloba.+
Upingajile badibandishi tshidi tshibakumbanyine.+
3 Mmutantshi bule kayi wikala bantu babi, Yehowa,Mmutantshi bule kayi wikala bantu babi batungunuka ne kusanka?+
4 Badi balabakana ne bakula ne diambu;Benji ba malu mabi bonso badi baditambisha.
5 Badi bazaza bantu bebe, wewe Yehowa,+Ne badi bakengesha bumpianyi buebe.
6 Badi bashipa mukaji mukamba ne muntu udi musombe buenyi,Ne badi bashipa bana badi bafuishe batatuabu.
7 Badi bamba ne: “Yah kena umona to;+Nzambi wa Yakoba kena utangila bualu ebu to.”+
8 Umvuayi bualu ebu, nuenu badi kabayi ne meji;Nuenu batshimbakane, ndîba kayi dinualeja ne: nudi ne busunguluji?+
9 Yeye wakenza ditshi kena mua kumvua anyi?
Yeye wakafuka dîsu kena mua kumona anyi?+
10 Yeye udi upingaja bisamba mu njila kena mua kubela anyi?+
Yeye ke Udi upesha bantu dimanya!+
11 Yehowa mmumanye meji a bantu,Mudiwu anu mupuya wa patupu.+
12 Yah, wa diakalenga mmuntu uudi upingaja mu njila,+Uudi ulongesha mikenji yebe,+
13 Bua kumupesha ditalala mu matuku a dikenga,Too ne padibu bumbuila bantu babi tshina.+
14 Bualu Yehowa kakubenga bantu bende,+Kakulekela bumpianyi buende to.+
15 Bualu dilumbuluisha nedikale tshiakabidi diakane,Ne bantu bonso badi ne bululame mu muoyo nebadilonde.
16 Nnganyi wanjukila bua kuluisha bantu babi?
Nnganyi wangimanyina bua kuluisha benji ba malu mabi?
17 Bu Yehowa kayi muikale muambuluishi wanyi,Mvua mua kuikala mufue lukasa.+
18 Pamvua muambe ne: “Dikasa dianyi didi diselemuka,”
Yehowa wanyi, dinanga diebe dia lulamatu diakatungunuka ne kunkuatshisha.+
19 Pavua tunyinganyinga tumpite bukole,Wewe wakansamba, wewe kumpesha ditalala.+
20 Nkuasa wa bukalenge wa bubi udi mua kudia nebe tshipungidiPadiye ulongolola dikenga mu dîna dia mikenji anyi?+
21 Badi bela muntu muakane mvita ya tshikisu+Ne bakosela muntu udi kayi ne bualu tshibawu tshia lufu.+
22 Kadi Yehowa nealue tshinyemenu tshianyi tshikole,Nzambi wanyi udi dibue dianyi dia kunyemena.+
23 Yeye neabapingajile bienzedi biabu bibi.+
Neabajimije ku diambuluisha dia malu mabi abu bobu bine.
Yehowa Nzambi wetu neabajimije.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 94
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
15 Mu tshidimu tshia 18 tshia mukalenge Yalobama+ muana wa Nebata, Abiyama wakalua mukalenge wa Yuda.+2 Wakakokesha mu Yelushalema bidimu bisatu. Dîna dia mamuende divua Mâka+ muikulu wa Abishaloma.*3 Wakatungunuka ne kuendela mu mpekatu yonso ivua tatuende muenze kumpala kuende, ne muoyo wende kawuvua mujima* kudi Yehowa Nzambi wende bu muvua muoyo wa nkambua wende Davidi to.4 Kadi bua bualu bua Davidi,+ Yehowa Nzambi wende uvua mumupeshe muendu mu Yelushalema+ pa kujula muanende panyima pende ne pa kulama Yelushalema bua atungunuke ne kuikalaku.5 Bualu Davidi uvua muenze malu mimpe ku mêsu kua Yehowa, ne kavua musesuke ku bualu nansha bumue buvuaye mumutumine dîyi bua kuenza mu matuku ende onso a muoyo, pa kumbusha mu bualu bua Uliya muena Hiti.+6 Kuvua mvita pankatshi pa Lehabama ne Yalobama matuku ende onso a muoyo.+7 Bua malu adi mashale a ku malu a Abiyama, malu onso avuaye muenze, ki mmafunda mu mukanda wa malu a bikondo bia bakalenge ba Yuda anyi?+ Kuvua kabidi mvita pankatshi pa Abiyama ne Yalobama.+8 Pashishe Abiyama wakalala bua kuikisha ne bankambua bende, ne bakamujiika mu Tshimenga tshia Davidi; ne muanende Asa+ wakalua mukalenge pa muaba wende.+9 Mu tshidimu tshia 20 tshia Yalobama mukalenge wa Isalele, Asa wakabanga kukokesha mu Yuda.10 Wakakokesha mu Yelushalema bidimu 41. Dîna dia kakuende muntu mukaji divua Mâka+ muikulu wa Abishaloma.11 Asa wakenza malu makane ku mêsu kua Yehowa+ anu bu nkambua wende Davidi.12 Wakipata balume bavua bandumba ba ku ntempelo mu buloba+ ne wakumbusha mpingu yonso ya muendi* ivua bankambua bende benze.+13 Wakumbusha too ne kakuende Mâka+ pa muaba wende wa mamu mukalenge mukaji,* bualu uvua muenze lupingu lua bundu bua ntendelelu wa mutshi wa tshijila.* Asa wakakosa lupingu luende lua bundu alu,+ kuloshaye mu Tshibandabanda tshia Kidilona.+14 Kadi miaba mitumbuke kayivua miumbusha to.+ Nansha nanku, muoyo wa Asa uvua mujima* kudi Yehowa matuku ende onso a muoyo.*15 Wakabueja bintu bivuaye yeye ne tatuende bavuije bia tshijila mu nzubu wa Yehowa, mmumue ne: arjan, or, ne bintu bishilashilangane.+16 Kuvua mvita misangu yonso pankatshi pa Asa ne Bâsha+ mukalenge wa Isalele.17 Nunku Bâsha mukalenge wa Isalele wakabanda bua kuluisha Yuda, kutuadijaye kuibaka* Lama+ bua kupangisha muntu yonso mua kupatuka anyi kubuela kudi* Asa mukalenge wa Yuda.+18 Ke Asa kuangata arjan yonso ne or bivua bishale mu bibutshilu bia mu nzubu wa Yehowa ne mu bibutshilu bia mu nzubu* wa mukalenge kubipeshaye bena mudimu bende. Pashishe mukalenge Asa wakabatuma kudi Bene-hadada muana wa Tabelimona muana wa Hezeyona, mukalenge wa Sulia+ uvua musombele mu Damaseke wamba ne:19 “Tudi bapunge nebe dîyi* ne tatuanyi uvua mupunge dîyi ne tatuebe. Ndi nkutumina dipa dia arjan ne or. Luaku, ushipe dîyi* diuvua mupunge ne Bâsha mukalenge wa Isalele bua yeye umbuke kundi.”20 Bene-hadada wakateleja mukalenge Asa, yeye kutuma bamfumu ba biluilu biende bua kuluisha bimenga bia Isalele, ne bakatshimuna Iyona,+ Dana,+ Abele-bete-mâka, Kinelete yonso, ne buloba buonso bua Nafatale.21 Pavua Bâsha mumvue bualu abu, wakalekela diakamue kuibaka* Lama ne wakatungunuka ne kusombela mu Tîsa.+22 Nunku mukalenge Asa wakabikidisha Yuda mujima (kakuvua muntu nansha umue uvuabu kabayi babikidishe), bobu kuambula mabue ne mabaya bia mu Lama bivua Bâsha wibaka nabi, kuyabu nabi, ne mukalenge Asa wakakolesha* nabi Geba+ mu Benyamina, ne Misepa.+23 Bua malu onso adi mashale a ku malu a Asa, bukole buende buonso ne malu onso avuaye muenze ne bimenga bivuaye muibake,* ki mbifunda mu mukanda wa malu a bikondo bia bakalenge ba Yuda anyi? Kadi ku bukulakaja buende disama diakamukuata ku makasa.+24 Pashishe Asa wakalala bua kuikisha ne bankambua bende ne bakamujiika pamue nabu mu Tshimenga tshia Davidi nkambua wende; ne muanende Yehoshafata+ wakalua mukalenge pa muaba wende.25 Nadaba+ muana wa Yalobama wakalua mukalenge wa Isalele mu tshidimu tshibidi tshia Asa mukalenge wa Yuda, ne wakakokesha mu Isalele bidimu bibidi.26 Wakatungunuka ne kuenza malu mabi ku mêsu kua Yehowa ne wakendela mu njila wa tatuende+ ne mu mpekatu wende uvuaye mufikishe Isalele ku dienza.+27 Bâsha muana wa Ahiya wa mu nzubu wa Yisakâ wakamuelela tshifufu, ne Bâsha wakamushipa ku Gibetona+ wa bena Peleshete pavua Nadaba ne Isalele mujima batshintshimika Gibetona.28 Nunku Bâsha wakamushipa mu tshidimu tshisatu tshia Asa mukalenge wa Yuda ne wakalua mukalenge pa muaba wende.29 Diakamue pakaluaye mukalenge, wakashipa bena mu nzubu wa Yalobama bonso. Kakashiya muntu nansha umue wa kua Yalobama upuyakana to; wakababutuisha bonso bilondeshile dîyi dia Yehowa divuaye muambe ku butuangaji bua muena mudimu wende Ahiya muena Shilo.+30 Biakenzeka nanku bua mpekatu ivua Yalobama muenze ne mufikishe Isalele ku dienza ne bualu uvua mufiikishe Yehowa Nzambi wa Isalele munda bikole.31 Bua malu adi mashale a ku malu a Nadaba, malu onso avuaye muenze, ki mmafunda mu mukanda wa malu a bikondo bia bakalenge ba Isalele anyi?32 Kuvua mvita misangu yonso pankatshi pa Asa ne Bâsha mukalenge wa Isalele.+33 Mu tshidimu tshisatu tshia Asa mukalenge wa Yuda, Bâsha muana wa Ahiya wakalua mukalenge wa Isalele mu Tîsa ne wakakokesha bidimu 24.+34 Kadi wakatungunuka ne kuenza malu mabi ku mêsu kua Yehowa,+ ne wakendela mu njila wa Yalobama ne mu mpekatu wende uvuaye mufikishe Isalele ku dienza.+
Note
^ Bidi bimueneka ne: ndîna dikuabu dia Abashaloma.


text: 9 Nunku wakela lubila ne dîyi dikole mu matshi anyi, wamba ne: “Bikidisha bantu bikala mua kunyoka tshimenga, muntu ne muntu ne tshia mvita tshiende tshia kubutula natshi mu tshianza tshiende!”2 Ngakamona bantu basambombo bafumina luseke lua tshiibi tshia ku mutu+ tshidi tshitangile ku nord, muntu ne muntu ne tshiende tshia mvita tshia kutayisha natshi mu tshianza tshiende; kuvua muntu umue munkatshi muabu muvuale bilamba bia line, muikale ne kalondo ka mâyi a mukanda ka mufundi mu tshimono tshiende, ne bakabuela, kuimanabu ku luseke lua tshioshelu tshia tshiamu tshia mitaku.+3 Pashishe butumbi bua Nzambi wa Isalele+ buakajuka bufumina kuvuabu busombe pa mutu pa bakeluba, kuyabu ku tshibuelelu tshia mushiku wa mbelu wa nzubu,+ ne yeye kutuadija kuela dîyi kudi muntu uvua muvuale bilamba bia line uvua ne kalondo ka mâyi a mukanda ka mufundi mu tshimono tshiende.4 Yehowa wakamuambila ne: “Pitshila munkatshi mua tshimenga, munkatshi mua Yelushalema, tuaku tshimanyinu pa mpala ya bantu badi batua mikemu ne badila+ bua malu mabi adi enzeka mu tshimenga.”+5 Yeye wakambila bakuabu mu matshi anyi ne: “Pitshilayi munkatshi mua tshimenga panyima pende ne nushipe. Dîsu dienu kadiumvu luse, ne kanufuidi muntu luse nansha.+6 Nudi ne bua kushipa muntu mukulumpe, nsongalume, nsongakaji utshidi kamama, muana mutekete, ne bakaji, kushipa kushipelamu.+ Kadi kanusemenyi pabuipi ne muntu yonso udi ne tshimanyinu+ to. Nudi ne bua kutuadijila muaba wanyi munsantu.”+ Nunku bakatuadija ne bakulu bavua kumpala kua nzubu.+7 Pashishe wakabambila ne: “Nyangayi nzubu eu ne uwujayi mbanza ne bantu banudi nushipa.+ Ndayi!” Nunku bakaya kushipabu bantu mu tshimenga.8 Pavuabu benda babashipa, meme kushala nkayanyi, meme kutua mpala panshi, kuela dîyi ne: “Kaah, Mukalenge Mutambe Bunene Yehowa wanyi! Neubutule bashadile bonso ba Isalele paudi witshikijila Yelushalema tshiji tshiebe tshikole+ anyi?”9 Ke yeye kungambila ne: “Tshilema tshia nzubu wa Isalele ne wa Yuda ntshinene, ntshinene be!+ Buloba mbuwuja tente ne diela dia mashi panshi,+ ne tshimenga ntshiuwule tente ne malu mabi.+ Bualu badi bamba ne: ‘Yehowa mmulekele buloba ebu, ne Yehowa kena umona to.’+10 Kadi meme, dîsu dianyi kadiakumvua luse; tshiakubaleja nansha muoyo wa luse to.+ Nentume bipeta bia njila wabu pa mutu wabu.”11 Pashishe ngakamona muntu uvua muvuale bilamba bia line muikale ne kalondo ka mâyi a mukanda mu tshimono tshiende waluja dîyi, wamba ne: “Ndi muenze anu bu muuvua mungambile bua kuenza.”


text:
“Udi ne bua kunanga Yehowa Nzambi webe”
“Udi ne bua kunanga Yehowa Nzambi webe ne muoyo webe wonso ne anyima webe yonso ne lungenyi luebe luonso.—MAT. 22:37.
1. Tshivua tshienze bua dinanga divua pankatshi pa Nzambi ne Yezu dikole ntshinyi?
YEZU KRISTO muana wa Yehowa wakamba ne: “Ndi munange Tatu.” (Yone 14:31) Yezu wakamba kabidi ne: “Tatu mmunange Muana.” (Yone 5:20) Bualu ebu kabuena ne bua kutukemesha to. Bualu, kumpala kua Yezu kulua pa buloba bu muntu, uvua “muena mudimu” mupiluke wa Nzambi munkatshi mua bidimu bia bungi. (Nsu. 8:30) Bu muvua Yehowa ne Yezu benza mudimu pamue, Muana wakalonga malu a bungi bua bidi bitangila ngikadilu ya Tatuende ne uvua ne malu a bungi avua amusaka bua kumunanga. Bushuwa, dikala diabu kaba kamue diakenza bua dinanga diabu dikole.
2. a) Kunanga muntu kudi kulomba tshinyi? b) Nnkonko kayi ituandamuna?
2 Wewe munange muntu, dinanga edi didi diumbukila mu muoyo webe. Davidi wakamba ne: “Ndi nkunanga, wewe Nzambi, bukole buanyi.” (Mus. 18:1) Ke mutudi petu ne bua kudiumvua bua Nzambi, bualu yeye pende mmutunange. Tuetu tutumikila Yehowa, nealeje mudiye mutunange. (Bala Dutelonome 7:12, 13.) Nansha mutudi katuyi tumona Nzambi, tudiku bushuwa mua kumunanga anyi? Kunanga Yehowa kudi kumvuija tshinyi? Bua tshinyi tudi ne bua kumunanga? Mmunyi mutudi mua kuleja ne: tudi banange Nzambi?
TUDI MUA KUNANGA NZAMBI BUA TSHINYI?
3, 4. Bua tshinyi tudi ne bua kunanga Nzambi?
3 “Nzambi udi Nyuma,” nunku katuena mua kumumona to. (Yone 4:24) Kadi, kudi mushindu wa kunanga Nzambi, ne Bible udi utulomba bua kumunanga. Tshilejilu, Mose wakambila bena Isalele ne: “Sua Yehowa, Nzambi webe, ne mutshima webe wonso, ne muoyo webe wonso, ne bukole buebe buonso.”—Dut. 6:5.
4 Bua tshinyi tudi ne bua kunanga Nzambi bikole? Bualu mmutufuke ne dijinga dia kumutendelela ne mmutupeshe bukole bua kuleja mutudi bamunange. Patudi tutendelela Yehowa mu mushindu muimpe, dinanga dietu kudiye didi dikola ne tudi tupeta disanka. Yezu wakamba ne: “Badi bamanye ne: mbapele mu malu a mu nyuma mba diakalenga, bualu Bukalenge bua mu diulu mbuabu.” (Mat. 5:3) Mukanda kampanda mufunda kudi Abraham Morrison wakamba bua bidi bitangila dijinga didi bantu nadi munda muabu dia kutendelela Nzambi ne: “Bidi ne bua kutukemesha bikole patudi tumona ne: bantu badi bakeba Nzambi ne mbasue kumuitabuja.”—Man Does Not Stand Alone.
5. Ntshinyi tshidi tshileja ne: kukeba Nzambi ki nkupanga lungenyi?
5 Kukeba Nzambi nkupanga lungenyi anyi? Tòo, bualu mmusue bua tumupete. Mupostolo Paulo wakaleja bualu ebu patoke pavuaye muyishe musumba wa bantu bavua badisangishe mu mikuna ya Aleopago. Bualu ebu buakenzekela kumpala kua ntempelo wa Parthénon uvuabu benzele Atena, nzambi mukaji wa bukubi wa mu tshimenga tshia Atena tshia kale. Fuanyikija ne: udi pebe muaba au padi Paulo wakula bua “Nzambi wakafuka buloba ne bintu bionso bidipu” ne pashishe uleja ne: Nzambi “kena usombela mu ntempelo mienza ne bianza to.” Mupostolo udi usakidila ne: Nzambi “wakenza bisamba bionso bia bantu bifumine mu muntu umue bua kusombabu pa buloba bujima, ne wakateka bikondo bijadika, kuelelaye bantu mikalu ya muaba wa kusombela, bua bobu bakebe Nzambi bikalabu mua kumukeba benda babubuta ne bikalabu mua kumupeta bulelela, nansha mudiye kayi kule ne yonso wa kutudi.” (Bien. 17:24-27) Eyowa, bantu badi mua kupeta Nzambi. Bantemu ba Yehowa bapite pa miliyo 7 ne binunu nkama itanu ‘mbamupete bulelela’ ne mbamunange ne muoyo mujima.
TSHIDI KUNANGA NZAMBI KUMVUIJA
6. Yezu wakaleja ne: “mmukenji kayi udi mutambe mikuabu”?
6 Dinanga ditudi banange Yehowa didi ne bua kumbukila mu muoyo. Yezu wakaleja bualu ebu patoke pavua Mufalese kampanda mumuebeje ne: “Mulongeshi, mu Mikenji yonso, mmukenji kayi udi mutambe mikuabu?” Yezu wakamuandamuna ne: “‘Udi ne bua kunanga Yehowa Nzambi webe ne muoyo webe wonso ne anyima webe yonso ne lungenyi luebe luonso.’ Eu ke mukenji munene ne wa kumpala.”—Mat. 22:34-38.
7. Kunanga Nzambi ne a) ‘muoyo wetu wonso’ b) ne ‘anyima wetu yonso’ c) ne ‘lungenyi luetu luonso’ kudi kumvuija tshinyi?
7 Pavua Yezu muambe ne: tudi ne bua kunanga Nzambi ne ‘muoyo wetu wonso’ uvua usua kuamba tshinyi? Uvua usua kuamba ne: tudi ne bua kunanga Yehowa ne muoyo wetu wa mu tshimfuanyi wonso, mmumue ne: majinga etu ne mutudi tudiumvua. Tudi kabidi ne bua kumunanga ne ‘anyima wetu yonso’ peshi ne bumuntu buetu buonso. Kusakidila apu, tudi ne bua kunanga Nzambi ne ‘lungenyi luetu luonso’ peshi tshieledi tshietu tshia meji tshionso. Mu tshikoso, tudi ne bua kunanga Yehowa bikole menemene.
8. Kunanga Nzambi bikole nekutusake bua kuenza tshinyi?
8 Tuetu banange Nzambi ne muoyo wetu wonso, ne anyima wetu yonso ne lungenyi luetu luonso, netuikale tulonga Dîyi diende bikole, netuditatshishe ne muetu muonso bua malu adiye mulongolole akumbane ne netuyishe lumu luimpe lua Bukalenge ne tshisumi. (Mat. 24:14; Lomo 12:1, 2) Kunanga Yehowa ne muetu muonso nekutusemeje bikole kudiye. (Yak. 4:8) Bushuwa, katuena mua kutela malu onso adi mua kutusaka bua kunanga Nzambi to. Kadi tukonkononayi amue a kudiwu.
BUA TSHINYI TUDI NE BUA KUNANGA YEHOWA?
9. Bua tshinyi udi munange Yehowa?
9 Yehowa udi Mufuki wetu ne Mutupeshi wa bintu. Paulo wakamba ne: “Tudi ne muoyo, tudi tuenda, ne tudiku bua bualu buende.” (Bien. 17:28) Yehowa mmutupeshe buloba buetu budi muaba muimpe wa kusomba. (Mus. 115:16) Udi kabidi utupesha biakudia ne bintu bikuabu bitudi nabi dijinga bua kulama muoyo wetu. Ke bualu kayi Paulo wakambila batendeledi ba mpingu ba mu Luseta ne: “Nzambi wa muoyo . . . wakafila tshijadiki bua kuleja tshidiye padiye wenza malu mimpe, unulokeshila mvula mu diulu, unupesha mivu ya biakudia, uwuja mioyo yenu tente ne biakudia ne disanka.” (Bien. 14:15-17) Bualu ebu kabuenaku butusaka bua kunanga Mufuki wetu munene ne Mutupeshi wa bintu udi mutunange anyi?—Muam. 12:1.
10. Ntshinyi tshitudi ne bua kuenza bua mudi Yehowa mulongolole bua kumbusha bubi ne lufu?
10 Nzambi mmuenze bua bubi ne lufu bitudi bapetele kudi Adama bijike. (Lomo 5:12) Bushuwa, “Nzambi wakaleja dinanga diende kutudi mu bualu ebu ne: patutshivua benji ba malu mabi Kristo wakafua bua bualu buetu.” (Lomo 5:8) Kakuyi mpata, tudi banange Yehowa bikole mu mioyo yetu bualu mmuenze bua mibi yetu ijimine patudi tunyingalala ne tuleja ditabuja mu mulambu wa Yezu udi upikula.—Yone 3:16.
11, 12. Yehowa mmutupeshe ditekemena mu malu kayi?
11 Yehowa ‘udi ufila ditekemena didi dituwuja tente ne disanka ne ditalala.’ (Lomo 15:13) Ditekemena didi Nzambi utupesha didi dituambuluisha bua kutantamena mateta a ditabuja. Bela manyi badi bashala ne ‘lulamatu too ne ku lufu, nebapete tshifulu tshia butumbi tshia muoyo.’ (Buak. 2:10) Bantu badi ne ditekemena dia kupeta muoyo pa buloba badi bashala ne lulamatu nebapete masanka a kashidi mu Mparadizu udibu balaye pa buloba bujima. (Luka 23:43) Tudi ne bua kuenza tshinyi bua malu atudi bindile aa? Katuenaku buwule tente ne disanka, ne ditalala ne banange Mufidi wa “dipa dionso dimpe ne dipa dionso dipuangane” anyi?—Yak. 1:17.
12 Nzambi mmutupeshe ditekemena didi disankisha dia dibika dia bafue. (Bien. 24:15) Bushuwa, tutu tunyingalala bikole patudi tufuisha muntu utudi banange, kadi bu mutudi ne ditekemena bua dibika dia bafue, katuena ‘tunyingalala bu mudi bakuabu badi kabayi ne ditekemena benza’ to. (1 Tes. 4:13) Bua dinanga, Yehowa Nzambi mmuindile ne muoyo mujima bua kubisha bafue, nangananga aba badi ne lulamatu bu mudi muntu muakane Yobo. (Yobo 14:15) Ela meji disanka dikalaku padi bantu bavua bafue bapetulula muoyo pa buloba apa. Mioyo yetu mminange bikole Tatu wetu wa mu diulu udi mutupeshe ditekemena dimpe dia dibika dia bafue.
13. Ntshinyi tshidi tshileja ne: Nzambi udi bushuwa ututabalela?
13 Yehowa udi bulelela ututabalela. (Bala Musambu wa 34:6, 18, 19; 1 Petelo 5:6, 7.) Bu mutudi bamanye ne: Nzambi wetu wa dinanga udi misangu yonso pabuipi bua kuambuluisha aba badi bamulamate, tudi tudiumvua mu bukubi bualu tudi ‘mikoko ya mu tshidiilu tshiende.’ (Mus. 79:13) Dinanga dia Nzambi nedimuenekele kabidi mu malu atuenzelaye ku diambuluisha dia Bukalenge bua Masiya. Panyima pa Yezu Kristo Mukalenge udiye musungule mumane kumbusha tshikisu ne malu mabi pa buloba, bantu badi batumikila Nzambi nebapete ditalala ne masanka a kashidi. (Mus. 72:7, 12-14, 16) Kuenaku witaba ne: masanka aa adi atusaka bua kunanga ne muoyo wetu wonso ne anyima wetu yonso ne lungenyi luetu luonso Nzambi wetu udi ututabalela anyi?—Luka 10:27.
14. Nzambi mmututue mushinga pa kutupesha diakalenga kayi?
14 Yehowa mmututue mushinga pa kutupesha diakalenga dia kuikala Bantemu bende. (Yesh. 43:10-12) Tudi banange Nzambi bualu mmutupeshe mpunga wa kutua bumfumu buende mpanda ne wa kupetesha bantu ditekemena dilelela mu bulongolodi bubi ebu. Tudi kabidi mua kuakula ne ditabuja ne dishindika bualu tudi tuamba lumu luimpe ludi luimanyine mu Dîyi dia Nzambi mulelela utu ulaya malu ne uakumbaja. (Bala Yoshua 21:45; 23:14.) Bushuwa, mbikole bua kutela masanka onso ne malu onso adi atusaka bua kunanga Yehowa. Kadi mmunyi mutudi mua kuleja ne: tudi bamunange?
MUTUDI MUA KULEJA NE: TUDI BANANGE NZAMBI
15. Kulonga Dîyi dia Nzambi ne kuditumikila kudi mua kutuambuluisha mushindu kayi?
15 Tuikale tulonga Dîyi dia Nzambi bikole ne tuditumikila. Kuenza nunku nekuleje ne: tudi banange Yehowa ne tudi bushuwa basue bua dîyi diende dikale ‘muendu ku makasa etu.’ (Mus. 119:105) Tuetu ne dibungama, tudi mua kupeta busambi mu mêyi adi akolesha aa: ‘Wewe Nzambi, kuena upetula mutshima wa majiya ne udi unyingalala bua bubi buawu.’ ‘Luse luebe lujalame, Yehowa, luakangimanyika. Mu divulangana dia matata munda muanyi, busambi buebe budi busankisha mutshima wanyi.’ (Mus. 51:17; 94:18, 19) Yehowa udi uleja bantu badi bakenga luse ne Yezu pende udi ubumvuila luse. (Yesh. 49:13; Mat. 15:32) Kulonga Bible kudi mua kutuambuluisha bua kumanya mudi Yehowa uditatshisha ne dinanga bua bualu buetu ne ebi bidi mua kutusaka bua kumunanga petu bikole.
16. Mmunyi mudi kusambila misangu mua kukolesha dinanga dietu kudi Nzambi?
16 Tuikale tusambila Nzambi misangu yonso. Masambila etu adi atusemeja pabuipi ne ‘Mumvu wa milombu.’ (Mus. 65:2) Patudi tumona mudi Nzambi wandamuna masambila etu, dinanga dietu kudiye didi dikola. Tshilejilu, tudi mua kuikala bamona ne: kena utulekela tutetshibua ne diteta ditudi katuyi mua kutantamena. (1 Kol. 10:13) Tuetu ne tunyinganyinga kadi basengelele Yehowa bikole, tudi mua kupeta “ditalala dia Nzambi” ditambe bunene. (Filip. 4:6, 7) Imue misangu tudi mua kuenza disambila dia munda munda anu bu Nehemiya ne tumona ne: Nzambi mmudiandamune. (Neh. 2:1-6) Patudi ‘tunanukila mu disambila’ ne tumona mudi Yehowa wandamuna milombu yetu, dinanga dietu kudiye didi dikola; ne dieyemena dietu dia ne: neatuambuluishe bua kupita bimpe ne mateta a ditabuja didi padi dikola.—Lomo 12:12.
17. Tuetu banange Nzambi, mmushindu kayi utuamona dibuela mu bisangilu?
17 Tuikale ne tshibidilu tshia kubuela mu bisangilu, mu mpuilu ne mu mpungilu. (Eb. 10:24, 25) Bena Isalele bakadisangisha bua kuteleja ne kulonga malu a Yehowa bua bikale ne dianyisha kudiye ne bua batumikile mikenji yende. (Dut. 31:12) Tuetu banange Nzambi, kabiakutukolela bua kuenza disua diende to. (Bala 1 Yone 5:3.) Nunku, katulekedi tshintu nansha tshimue tshitufikisha ku dimona dibuela mu bisangilu bu bualu budi kabuyi ne mushinga to. Bulelela katuena basue bua tshintu nansha tshimue tshitufikishe ku dijimija dinanga dituvua nadi kudi Yehowa kumpala nansha.—Buak. 2:4.
18. Bu mutudi banange Nzambi, bidi bitusaka bua kuenza tshinyi ne lumu luimpe?
18 Tuikale tuyisha bakuabu “bulelela bua lumu luimpe.” (Gal. 2:5) Dinanga dietu kudi Nzambi didi ditusaka bua kuakula bua Bukalenge bua Muanende Masiya udiye munange wikala mua ‘kuendesha kabalu kende bua bualu bua bulelela’ ku Armagedone. (Mus. 45:4; Buak. 16:14, 16, NWT) Bidi bituenza disanka bua mutudi tuenza petu mudimu wa divuija bantu bayidi patudi tubambuluisha bua kumanya mudi Nzambi ne dinanga ne bua bulongolodi bupiabupia budiye mulaye.—Mat. 28:19, 20.
19. Bua tshinyi tudi ne bua kuanyisha malu adi Yehowa mulongolole bua kulama mikoko yende?
19 Tuleje dianyisha bua malu adi Nzambi mulongolole bua kulama mikoko yende. (Bien. 20:28) Yehowa ke udi muteke bakulu batu misangu yonso benza malu bua diakalenga dietu. Bakulu badi anu ‘bu tshisokomenu ku tshipepele, ne tshinyemenu tshia ku tshipupu, bu misulu ya mâyi mu muaba mume, bu dileji dia dibue dinene mu buloba budi butondesha bantu.’ (Yesh. 32:1, 2) Tudi ne dianyisha bua mutudi ne tshisokomenu ku tshipepele tshikole ne ku tshipupu. Padi munya utosha bikole, tudi ne dianyisha bua dileji dia kudi dibue dinene edi. Ngakuilu wa mu tshimfuanyi eu udi utuambuluisha bua kumona ne: bakulu badi batupesha diambuluisha ne ditalala dia mu nyuma ditudi nadi dijinga. Patudi tutumikila bantu badi batulombola aba, tudi tuleja mutudi tuanyisha “bantu bu mapa” aba ne tuleja mutudi banange Nzambi ne Kristo udi mutu wa tshisumbu.—Ef. 4:8; 5:23; Eb. 13:17.
TUNGUNUKA NE KUKOLESHA DINANGA DIEBE KUDI NZAMBI
20. Wewe munange Nzambi, neutumikile Yakobo 1:22-25 mushindu kayi?
20 Wewe mudie malanda mimpe ne Yehowa, newikale ‘muenji wa dîyi, kuyi anu muteleji patupu.’ (Bala Yakobo 1:22-25.) “Muenji” udi ne ditabuja didi dimupetesha tshisumi mu mudimu wa diyisha ne mu difila mandamuna mu bisangilu bia bena Kristo. Mu bulelela, wewe munange Nzambi neutumikile “mukenji mupuangane” wa Yehowa udi ukongoloja malu onso adiye ukulomba bua kuenza.—Mus. 19:7-11.
21. Tudi mua kufuanyikija masambila menza ne muoyo mujima ne tshinyi?
21 Dinanga diudi nadi kudi Yehowa Nzambi nedikusake bua kumusambila misangu yonso ne muoyo mujima. Davidi wakakula bua musenga wa manananshi uvuabu buôsha dituku dionso bilondeshile tshipungidi tshia Mikenji pakambaye ne: ‘Kulomba kuanyi kuikale kumpala kuebe bu mupuya wa musenga wa manananshi, ne kuolola kua bianza bianyi kuikale bu mulambu udibu bafila dilolo.’ (Mus. 141:2; Ekes. 30:7, 8.) Milombu yebe iudi wenza ne budipuekeshi, disengelela diebe ne muoyo mujima pamue ne mêyi ebe mimpe a kutumbisha nawu Nzambi ne kumuela tuasakidila ikalaku mupuya muimpe wa musenga wa manananshi udi uleja masambila adi Nzambi wanyisha.—Buak. 5:8.
22. Ndinanga dia mushindu kayi dituamona mu tshiena-bualu tshidi tshilonda?
22 Yezu wakamba ne: tudi ne bua kunanga Nzambi ne kunanga kabidi muntu netu. (Mat. 22:37-39) Anu mutuamona patuakonkonona kabidi ngikadilu eu, dinanga dietu kudi Yehowa ne mikenji yende nedituambuluishe bua kusomba bimpe ne bantu netu ne kubaleja dinanga dia buwetu.


text:
LUKONKO LUA 1
Ndi nganyi?
NTSHINYI THIUDI MUA KUENZA?
Fuanyikija bualu ebu: Karen utshidi ufikilaku mu difesto ne ki mmuanji kuenza minite mitue ku dikumi to. Udi umvua dîyi dia muntu udiye mumanye dimubikila.
“Bua tshinyi udi muimanyine pa bule nanku?”
Karen udi ukudimuka, umona mulunda wende Jessica mukuate milangi ibidi ya maluvu mikangula. Idi imueneka ya maluvu makole. Jessica udi woluela Karen mulangi umue, umuambila ne: “Ndi mumanye ne: kuena muana bua kubenga masanka to.”
Karen mmusue kubenga, kadi Jessica mmulunda wende. Karen ki mmusue bua mulunda wende amumone bu udi kayi musue masanka to. Kabidi, Jessica utu muana muimpe. Yeye unua maluvu, ki mbibi to. Karen udi udiambila ne: ‘Si mmaluvu patupu, ki ndiamba to!’
Bu wewe muikale Karen, ntshinyi tshiuvua mua kuenza?
ANJI ELA MEJI!
Bua kuangata dipangadika dia meji mu nsombelu wa nunku, udi ne bua kumanya bumuntu buebe. Bumuntu ntshiudi munda muebe tshidi tshikuambila tshiudi, ne bujitu buebe. Dimanya edi didi dikupetesha bukole bua kulombola nsombelu webe pamutu pa kulekela bakuabu bamulombola pa muaba webe.—1 Kolinto 9:26, 27.
Mmunyi muudi mua kupeta bukole bua mushindu eu? Bua kutuadija, andamuna nkonko idi ilonda eyi.
1 MMALU KAYI ANDI MUPEPEJE?
Kumanya malu audi mupepeje ne ngikadilu yebe mimpe nekukoleshe dishindika diudi nadi.
TSHILEJILU TSHIA MU BIBLE: Mupostolo Paulo wakafunda ne: “Nansha meme tshiyi mumanye kuakula bimpe, bulelela tshiena mupangile dimanya to.” (2 Kolinto 11:6) Bu muvua Paulo mumanye Mifundu minsantu, wakashala mushindame nansha pavuabu bamutatshisha. Kavua mulekele mêyi mabi avuabu bamuamba atekesha dishindika diende to.—2 Kolinto 10:10; 11:5.
DIKONKONONE: Funda tshipedi kampanda tshiudi natshi kuinshi eku.
Mpindieu, leja ngikadilu muimpe uudi nende. (Tshilejilu: Utu utabalelangana anyi? Upeshangana bintu anyi? Muntu wa kueyemena anyi? Unemeka dîba anyi?)
2 MMATEKETE KAYI ANDI NAWU?
Anu mutu muonji mukole ukosekela pa manungu awu, bumuntu buebe budi mua kunyanguka lukasa wewe mulekele matekete ebe alombola nsombelu webe.
TSHILEJILU TSHIA MU BIBLE: Paulo uvua mumanye matekete ende. Wakafunda ne: “Ndi nsanka bua mikenji ya Nzambi bilondeshile tshindi munda muanyi, kadi ndi mmona mu mubidi wanyi mukenji mukuabu uluangana ne mukenji wa mu meji anyi, uya nanyi ku bupika bua mukenji wa bubi.”—Lomo 7:22, 23.
DIKONKONONE: Mbutekete kayi buudi musue kutshimuna?
3 MBIPATSHILA KAYI BINDI NABI?
Udiku mua kubuela mu mashinyi ne kuambila muendeshi bua nunyunguluke muaba umue too ne padi kasolonyi kajika anyi? Kuenza nunku nkupanga lungenyi ne kudi kutudisha makuta a bungi.
Ndilongesha kayi diudi upeta? Bipatshila bidi bilombola nsombelu webe ne bienza bua kunyunguluki mu tshijengu to. Udi ne muaba uudi uya ne mushindu wa kufika muaba au.
TSHILEJILU TSHIA MU BIBLE: Paulo wakafunda ne: “Tshiena nyema tshiyi ne tshipatshila to.” (1 Kolinto 9:26) Pamutu pa Paulo kulekela malu avua amufikila alombola nsombelu wende, uvua mudifundile bipatshila ne muenze bua kubikumbaja.—Filipoyi 3:12-14.
DIKONKONONE: Funda bipatshila bisatu biudi musue kukumbaja tshidimu tshialua.
4 MMALU KAYI ANDI MUITABUJE?
Wewe kuyi ne malu audi muitabuje, newikale muntu udi kayi wangata mapangadika. Anu bu lungonyonyi, neushintuluke bua kulonda bansonga nebe. Kuenza nunku kudi kuleja ne: kuena ne buebe bumuntu to.
Kadi, wewe wenza malu mimanyine pa malu audi muitabuje, udi ulama bumuntu buebe nansha bakuabu bobu benza tshinyi.
TSHILEJILU TSHIA MU BIBLE: Patshivua muprofete Danyele tshitende, ‘wakapangadija bualu mu mutshima wende’ bua kutumikila mikenji ya Nzambi nansha muvuaye kule ne dîku diabu. (Danyele 1:8) Pakenzaye nunku, wakashala mulamate ku dipangadika diende. Danyele wakenza malu mu diumvuangana ne malu avuaye muitabuje.
DIKONKONONE: Mmalu kayi audi muitabuje? Tshilejilu: Utu witaba ne: Nzambi udiku anyi? Bua tshinyi? Ntshinyi tshidi tshikujadikila wewe ne: Nzambi udiku?
Utu witaba ne: Nzambi mmuele mikenji idi itangila bikadilu bimpe bua diakalenga diebe anyi? Bua tshinyi?
Ndekelu wa bionso, udiku musue kuikala bu dibeji dia mutshi diume didibu bapepula kudi lupepele lukese luonso anyi? Peshi bu mutshi udibu kabayi mua kujomona kudi tshipepele tshikole? Wewe mukoleshe bumuntu buebe, newikale bu mutshi eu. Ebi nebikuambuluishe bua kuandamuna lukonko elu: Ndi nganyi?


text:
Ambuluisha bana ba “benyi”
“Tshiena ne bualu bua kulejila dianyisha kupita ebu: bua meme kumvua ne: bana banyi badi batungunuka ne kuenda mu bulelela.”—3 YONE 4.
MISAMBU: 88, 41
1, 2. a) Nnsombelu kayi udi bana ba bungi badi basombele mu ditunga dienyi batuilangana nende? b) Nnkonko kayi ituandamuna mu tshiena-bualu etshi?
JOSHUA udi wamba ne: “Katshia ku buana buanyi, mvua ngakula muakulu wa baledi banyi batuvua nabu ku babende kumbelu ne mu tshisumbu. Kadi pangakatuadija kalasa, ngakabanga kunanga muakulu wa muaba utuvua. Mu bidimu bikese, nkavua ngakula anu muakulu wa muaba au. Tshivua ngumvua kabidi bisangilu ne tshivua kabidi mmona ne: bilele bia baledi banyi mbianyi panyi to.” Bualu budi bufikile Joshua ebu bukadi bufikile bantu ba bungi.
2 Lelu bantu bapite pa miliyo 240 ki mbasombele mu ditunga divuabu babalele to. Wewe muikale muledi udi musombele mu ditunga dienyi, mmunyi muudi mua kupesha bana bebe mpunga muimpe wa kufikabu ku dinanga Yehowa ne wa ‘kutungunukabu ne kuenda mu bulelela’? (3 Yone 4) Mmunyi mudi bantu bakuabu mua kukuambuluisha?
BALEDI, IKALAYI TSHILEJILU TSHIMPE
3, 4. a) Mmunyi mudi baledi mua kuikala tshilejilu tshimpe kudi bana babu? b) Ntshinyi tshidi baledi kabayi mua kutekemena kudi bana babu?
3 Baledi wetu, nuenu basue bua bana benu bikale mu malanda mimpe ne Yehowa ne bikale ne muoyo bua kashidi, ikalayi tshilejilu tshimpe kudibu. Padi bana benu banumona ‘nukeba tshia kumpala Bukalenge,’ badi balonga mua kueyemena Yehowa bua majinga abu a ku dituku ne ku dituku. (Mat. 6:33, 34) Enza bua mudimu uudi wenzela Yehowa wikale pa muaba wa kumpala pamutu pa kuditua anu mu dikeba bintu bia ku mubidi. Ikala ne nsombelu mupepele ne epuka mabanza. Keba “biuma mu diulu,” mmumue ne: keba bua kupeta dianyishibua dia Yehowa pamutu pa kukeba makuta anyi “butumbi bua kudi bantu.”—Bala Mâko 10:21, 22; Yone 12:43.
4 Kanukebi bua kuikala ne bia bungi bia kuenza bidi mua kunupangisha dîba dia nuenu kusomba ne bana benu to. Nubambile ne: nudi nusanka bikole padibu bapangadija bua kuteka Yehowa pa muaba wa kumpala pamutu pa kukeba lumu anyi makuta, buabu bobu anyi buenu nuenu. Epukayi mmuenenu mubi wa ne: bana badi ne bua kupetesha baledi babu nsombelu mutambe buimpe. Vuluka ne: “ki mbana batu balamina baledi babu bintu, kadi baledi ke batu balamina bana babu bintu.”—2 Kol. 12:14.
BALEDI, DIENZEJAYI BUA KUTANTAMENA NTATU YA MUAKULU
5. Bua tshinyi baledi badi ne bua kuyisha bana babu malu a Yehowa misangu yonso?
5 Anu mukavuabu balaye, bantu “ba mu muaku ne mu muaku” badi benda babuela mu bulongolodi bua Yehowa. (Zek. 8:23) Kadi bana benu bobu kabayi bumvua muakulu wenu bimpe, bidi mua kunukolela bua kubalongesha bulelela. Bobu ke balongi benu ba Bible ba katshia ne katshia, ne padibu ‘bafika kudimanya’ Yehowa badi bapeta muoyo wa tshiendelele. (Yone 17:3) Bua muanenu kulongaye malongesha a Yehowa, nudi ne bua ‘kumuyishawu’ misangu yonso.—Bala Dutelonome 6:6, 7.
6. Mmasanka kayi adi bana benu bapeta padibu balonga muakulu wenu? (Tangila tshimfuanyi tshia ntuadijilu tshia tshiena-bualu.)
6 Pamuapa bana benu nebalonge muakulu wa muaba unudi mu kalasa anyi kudi bantu bakuabu. Kadi badi balonga muakulu wenu panudi nuyukila nabu pa tshibidilu. Padi bana benu bakula muakulu wenu, nebikale bipepele bua bobu kuyukila nenu ne kunuambila mudibu badiumvua. Kadi kudi masanka makuabu. Padi bana benu bakula miakulu ya bungi, bidi biakaja ngelelu wabu wa meji ne bibambuluisha bua kumvua mmuenenu ya bantu bakuabu. Bidi mua kubapetesha kabidi mpunga ya kuyisha bikole. Carolina udi baledi bende basombele mu ditunga dienyi udi wamba ne: “Kuikala mu tshisumbu tshia muakulu muenyi kudi kuenza disanka. Nkuimpe kabidi bua kuambuluisha muaba udibu dijinga ne bamanyishi ba bungi.”
7. Ntshinyi tshiudi mua kuenza muakulu wowu utatshisha bena mu dîku dienu?
7 Kadi padi bana badi basombele ne baledi babu ku babende balonga bilele ne muakulu wa muaba au, bamue bana badi mua kujimija dijinga diabu anyi mushindu wabu wa kuyukila mu muakulu wa baledi babu. Baledi wetu, biobi nanku bua bana benu, kanuenaku nansha mua kulonga muakulu wa muaba unudi anyi? Nebikale bipepele bua kukolesha bana benu mu buena Kristo nuenu numvua bidibu bayukila, malu adibu bajikija nawu lutetuku ne midimu idibu babapesha mu kalasa bua kuenza pambelu, ne nuenu nuyukila buludiludi ne balongeshi babu. Bulelela, kulonga muakulu mupiamupia kudi kulomba dîba, kudienzeja ne budipuekeshi. Kadi mbualu bua mushinga wa bungi. Tshilejilu, muanenu yeye mulue mpudi matshi, kanuenaku mua kulonga muakulu wa tumama bua nuikale nuyukila nende anyi? Bua muana udi uyukila bimpe mu muakulu mukuabu, mbimpe nulonge kabidi muakulu au, ki mmuomu anyi? *
8. Nuenu kanuyi nuakula bimpe muakulu wa muaba unudi, mmunyi munudi mua kuambuluisha bana benu?
8 Bidi mua kukolela bamue baledi badi basombele ku babende bua kuakula bipepele muakulu muenyi udi bana babu bakula. Bidi mua kukolela baledi bua kuambuluisha bana babu bua kumvua “mifundu ya tshijila.” (2 Tim. 3:15) Nuenu mu nsombelu eu, nudi mua kutungunuka ne kuambuluisha bana benu bua kufikabu ku dimanya Yehowa ne ku dimunanga. Shan udi mukulu udi wamba ne: “Muledi wetu wa bakaji uvua mushale utukolesha kavua umvua menemene muakulu utuvua bamanye bimpe to, ne meme ne bana betu ba bakaji katuvua tuakula muakulu uvuaye yeye pende mumanye bimpe to. Kadi patuvua tumumona udilongela, usambila, ne wenza muende muonso bua kulombola ntendelelu wa mu dîku lumingu luonso, tuakajingulula ne: kufika ku dimanya Yehowa kuvua ne mushinga wa bungi.”
9. Mmunyi mudi baledi mua kuambuluisha bana badi mua kujinga bua kulonga mu miakulu ibidi?
9 Bamue bana badi mua kujinga bua kulonga malu a Yehowa mu miakulu ibidi. Bua tshinyi? Bualu badi bakula muakulu umue mu kalasa, ne mukuabu kumbelu. Bua bualu abu, bamue baledi batu benza mudimu ne mikanda yetu, mêyi makuata ne filme mu miakulu yonso ibidi. Bulelela, baledi badi basombele ku babende badi ne bua kuenza mudimu bikole menemene bua kuambuluisha bana babu bua kusemenabu pabuipi ne Yehowa.
NTSHISUMBU TSHIA MUAKULU KAYI TSHINUDI NE BUA KUIKALA?
10. a) Nnganyi udi ne bua kusungula tshisumbu tshia muakulu tshidi bena mu dîku mua kubuela? b) Ntshinyi tshidi bamfumu ba mêku ne bua kuenza kumpala kua kuangata dipangadika kampanda?
10 Padi “benyi” basombele kule ne Bantemu bakuabu badi bakula muakulu wabu, badi ne bua kudisangisha ne bena mu tshisumbu badi bakula muakulu wa muaba udibu. (Mis. 146:9) Kadi koku tshisumbu pabuipi tshidi tshiakula muakulu wabu wa ku dibele, mfumu wa dîku udi ne bua kusungula tshisumbu tshia muakulu udi bena mu dîku diende bumvua bimpe. Kumpala kua kuangata dipangadika edi, udi ne bua kuela meji bikole ne kusambila. Mbimpe ayukile kabidi ne mukajende ne bana bende. (1 Kol. 11:3) Mmalu kayi akonkononaye? Mmêyi kayi manene a mu Bible adi mua kumuambuluisha bua kuangata dipangadika edi?
11, 12. a) Mmunyi mudi muakulu muikale ne buenzeji bua mushindu udi bisangilu mua kuambuluisha muana? b) Bua tshinyi bamue bana ki mbasue kulonga muakulu wa baledi babu?
11 Baledi badi ne bua kukonkonona tshidi bana babu bajinga menemene. Pa kumbusha mêba makese adi bana bapitshisha mu bisangilu bua kulonga malu a mu Bible lumingu luonso, badi kabidi dijinga ne mêba a bungi bua kumvuabu bulelela bua mu Bible bimpe. Kadi tshia kumanya tshidi ne: Bisangilu bidibu benza mu muakulu udi bana bumvua bimpe, bidi mua kubambuluisha anu bua dikalamu diabu patupu, pamuapa badi mua kulonga malu a bungi kupita mudi baledi bela meji. Kadi bana bobu kabayi bumvua muakulu au bimpe, kabiena mua kuenzeka nanku to. (Bala 1 Kolinto 14:9, 11.) Dîba adi nansha muakulu wa ku dibele wa muana kawakushala anu muakulu udi ulenga mushindu udiye wela meji ne udiumvua to. Bushuwa, bamue bana badi mua kulonga mua kufila mandamuna, kuenza manaya, ne kuenza miyuki mu muakulu wa baledi babu kadi kabayi bapatula menemene ngenyi yabu ne mushindu udibu badiumvua to.
12 Bualu bukuabu, muoyo wa muana utu ulengibua kudi miakulu ya bungi. Ke tshivua tshifikile Joshua utukadi batele. Esther muanabu wa bakaji udi wamba ne: “Bua bana batekete, muakulu wa baledi babu, bilele biabu ne tshitendelelu bitu bienda pamue.” Bana bobu kabayi bamona ne: bilele bia baledi mbiabu pabu, kabakujinga bua kulonga muakulu wa baledi babu ne kubuela mu tshitendelelu tshiabu to. Ntshinyi tshidi baledi badi basombele ku babende mua kuenza?
13, 14. a) Bua tshinyi bena dibaka kampanda bavua basombele ku babende bakaya ne bana babu mu tshisumbu tshia muakulu wa muaba uvuabu basombele? b) Ntshinyi tshivua baledi benze bua kulama malanda abu ne Yehowa makole?
13 Baledi bena Kristo badi bateka majinga a bana babu kumpala kua bidibu bobu basue. (1 Kol. 10:24) Samuel, tatuende wa Joshua ne Esther udi wamba ne: “Meme ne mukajanyi tuakatangila bana betu ne ntema bua kumanya muakulu uvua bulelela bulenga muoyo wabu, ne tuakalomba Nzambi meji. Tshituakalua kumona ki ntshituvua tuelela meji to. Kadi patuakamona ne: bana kabavua bumvua bimpe bisangilu bivua bienzeka mu muakulu wetu, tuakangata dipangadika dia kumbuka ne kuya mu tshisumbu tshia muakulu wa muaba au. Bonso tuvua ne tshibidilu tshia kubuela mu bisangilu ne kuyisha. Tuvua kabidi tubikila balunda betu bua kulua kudia netu ne kuya kuendakana. Malu onso aa akambuluisha bana betu bua kuibidilangana ne bena Kristo ne kufika ku dimanya Yehowa, ki nganu bu Nzambi wabu patupu, kadi kabidi bu Tatu wabu ne mulunda wabu. Tuakamona bualu ebu ne mushinga wa bungi kupita kubambila bua kulonga muakulu wetu.”
14 Samuel udi wamba ne: “Bua kulama malanda etu ne Nzambi makole, meme ne mukajanyi tuvua petu tubuela mu bisangilu bia mu muakulu wetu.” Tuvua ne bia bungi bia kuenza, ne tuvua tutshioka bikole. Kadi tudi tuela Yehowa tuasakidila bua mudiye mubeneshe madikolela etu ne bionso bitudi benze. Bana betu bonso basatu badi benzela Yehowa mudimu wa ku dîba ne ku dîba.”
TSHIDI BANSONGA MUA KUENZA
15. Bua tshinyi Kristina wakamona ne: uvua mua kulubuluka mu tshisumbu tshia muakulu wa muaba uvuabu basombele?
15 Padi bana bakola, badi mua kumona ne: badi mua kuenzela Yehowa mudimu mu tshisumbu tshia muakulu udibu bumvua bimpe. Biobi nanku, baledi babu kabena ne bua kuela meji ne: bana babu badi babalekela to. Kristina udi uvuluka ne: “Mvua mumanye muakulu wa baledi banyi ndambu, kadi muakulu uvuabu bakula mu bisangilu uvua umpitshila. Pangakakumbaja bidimu 12, ngakabuela mu mpungilu wa mu muakulu utuvua tuakula mu kalasa. Bua musangu wa kumpala ngakumvua ne: malu amvua nteleja avua bulelela! Bualu bukuabu buakenzeka pangakatuadija kusambila mu muakulu utuvua tuakula mu kalasa. Mvua mua kuambila Yehowa malu a mu muoyo wanyi!” (Bien. 2:11, 41) Pakakumbaja Kristina bidimu 18, wakambila baledi bende bualu ebu ne kuangataye dipangadika dia kuya mu tshisumbu tshia muakulu wa muaba uvuabu basombele. Udi wamba ne: “Kulonga malu a Yehowa mu muakulu utuvua tuakula mu kalasa kuakansaka ku tshienzedi.” Mu matuku makese Kristina wakalua mpanda-njila wa pa tshibidilu ne udi ne disanka dia bungi.
16. Bua tshinyi Nadia udi ne disanka dia kuikala mu tshisumbu tshia muakulu muenyi?
16 Bansonga wetu, nudiku nuela meji a kubuela mu tshisumbu tshia muakulu wa muaba unudi anyi? Biobi nanku, diebeja bua tshinyi udi usua kuenza nanku. Mbualu kuya mu tshisumbu atshi kudi mua kukuambuluisha bua kusemena bikole pabuipi ne Yehowa anyi? (Yak. 4:8) Anyi mbualu kuena musue bua baledi bebe kutangila bionso biudi wenza peshi bualu kuena musue kuenza madikolela nansha amue anyi? Nadia udi mpindieu ku Betele udi wamba ne: “Meme ne bana betu patuakakumbaja bidimu dikumi ne pa mutu, tuakajinga bua kuya mu tshisumbu tshia muakulu wa muaba utuvua.” Kadi baledi bende bavua bamanye ne: kumbuka mushindu eu kakuvua kuimpe bua malanda abu ne Yehowa to. Nadia udi wamba ne: “Lelu tudi ne dianyisha bua muvua baledi betu baditatshishe bua kutulongesha muakulu wabu ne batulame mu tshisumbu tshia muakulu muenyi. Mbitupeteshe malu mimpe a bungi ne mbitupeshe mpunga ya bungi ya kuambuluisha bantu bakuabu bua bafike ku dimanya Yehowa.”
MUDI BAKUABU MUA KUAMBULUISHA
17. a) Mbanganyi badi Yehowa mupeshe bujitu bua kukolesha bana? b) Mmunyi mudi baledi mua kupeta diambuluisha bua kulongesha bana babu?
17 Yehowa mmupeshe baledi bujitu bua kulongesha bana babu bulelela. Ki mmubupeshe bakakuabu anyi muntu mukuabu to. (Bala Nsumuinu 1:8; 31:10, 27, 28.) Tshidibi baledi badi kabayi bamanye muakulu wa muaba udibu basombele badi mua kuikala dijinga ne diambuluisha bua kulengabu muoyo wa bana. Padi baledi balomba diambuluisha, kabiena biumvuija ne: bakadi banyema bujitu buabu bua kukolesha bana to. Kadi kuenza nunku kudi mua kuikala mushindu wa kukolesha bana “ne mibelu ne didimuija bia Yehowa.” (Ef. 6:4) Tshilejilu, baledi badi mua kulomba bakulu ngenyi ya mua kulombola ntendelelu wa mu dîku ne ya mua kupetela bana babu balunda bimpe.
18, 19. a) Mmunyi mudi bena Kristo bakuabu mua kuambuluisha bansonga? b) Ntshinyi tshidi baledi mua kutungunuka ne kuenza?
18 Bua kuambuluisha bana, baledi badi mua kuikala babikila bena mu mêku makuabu bua kuenza nabu ntendelelu wa mu dîku. Bualu bukuabu, bansonga ba bungi batu bamanyina malu kudi bena Kristo bakuabu padibu bayisha nabu ne benza nabu malu makuabu pamue. (Nsu. 27:17) Shan utukadi batele, udi wamba ne: “Ndi mvuluka bimpe muvua bena Kristo netu bangela mu diapa pavuabu bampesha midimu mu bisangilu, mvua ndonga malu a bungi. Mvua nsanka bua malu atuvua tuenza pamue mu mêba atuvua tupitshisha kapepe.”
19 Bushuwa, bantu badi baledi basungula bua kuambuluisha bana babu badi ne bua kuikala misangu yonso babakankamija bua kunemeka baledi babu. Bidi mua kuenzeka nunku padibu bakula bimpe bua baledi ne padibu kabayi bangata muaba wa baledi wa kukolesha bana babu. Bualu bukuabu, aba badi bambuluisha badi ne bua kuepuka bua kuenza malu adi bamue bena mu tshisumbu anyi bantu ba pambelu mua kumona bu malu a bikadilu bibi. (1 Pet. 2:12) Nansha mudi baledi mua kulomba diambuluisha kudi bantu bakuabu, kulongesha bana babu bulelela mbujitu buabu. Badi ne bua kutabalela diambuluisha didi bena Kristo bakuabu bapesha bana babu.
20. Mmunyi mudi baledi mua kuambuluisha bana babu bua kulua batendeledi ba Yehowa ba lulamatu?
20 Baledi wetu, sambilayi bua Yehowa anuambuluishe, ne dienzejayi ne muenu muonso. (Bala 2 Kulondolola 15:7.) Tekayi malanda a bana benu ne Yehowa kumpala kua majinga enu. Enzayi tshionso tshinudi mua kuenza bua ne: Dîyi dia Nzambi dilenge mioyo ya bana benu. Kanuambi ne: muanenu kakulua mutendeledi wa Yehowa to. Padi bana benu batumikila Dîyi dia Nzambi ne balonda tshilejilu tshienu tshimpe, nenudiumvue anu bu muvua mupostolo Yone mumvue bua bana bende ba mu tshimfuanyi ne: “Tshiena ne bualu bua kulejila dianyisha kupita ebu: bua meme kumvua ne: bana banyi badi batungunuka ne kuenda mu bulelela.”—3 Yone 4.
^ tshik. 7 Bala tshiena-bualu tshia «Vous pouvez apprendre une langue étrangère !» mu Réveillez-vous ! wa ngondo 3/2007, dibeji dia 10-12.